
הכנסת התשע-עשרה
נוסח לא מתוקן

מושב שלישי
<פרוטוקול מס' 391>
מישיבת ועדת הפנים והגנת הסביבה
יום רביעי, ה' בחשוון התשע"ה (29 באוקטובר 2014), שעה 9:00
<סדר היום:>
<מועצות דתיות - הרכבן והשינויים הצפויים, בהשתתפות סגן השר לשירותי דת ח"כ אלי בן- דהן>
נכחו:

<חברי הוועדה:> 
מירי רגב – היו"ר

דוד אזולאי

ישראל אייכלר

נחמן שי
יעקב אשר

עליזה לביא

יעקב מרגי
<מוזמנים:> 
סגן השר לשירותי דת אלי בן-דהן
	משה דגן
	–
	סמנכ"ל בכיר לשירותי דת, המשרד לשירותי דת

	עמוס צוריאל
	–
	ממונה בעל סמכות הכרעה, המשרד לשירותי דת

	חגי אברהמי
	–
	ייעוץ משפטי, המשרד לשירותי דת 

	הרצל יחזקאל 
	–
	יועץ סגן השר, המשרד לשירותי דת

	מאור מויאל
	–
	ראש מטה סגן השר לשירותי דת, המשרד לשירותי דת 

	אבי בן משה
	–
	המשרד לשירות דת

	איגי פז
	–
	משפטן, משרד המשפטים

	עופר גואטה
	–
	ראש המועצה הדתית קדימה-צורן

	נילי בן גיגי
	–
	חברת המועצה הדתית בירושלים 

	נתן נתנזון
	–
	ראש מועצה דתית מטה בנימין 

	שלמה תנעמי
	–
	יו"ר חבר המועצות הדתיות 

	יוסי בכר
	–
	ראש עיריית בת ים

	עו"ד חנה כהן
	–
	יועצת משפטית של עיריית בת ים, עיריות ומועצות

	שמעון ססי
	–
	עוזר ראש עיריית בת ים

	שביט מס
	–
	ראש העיר קדימה-צורן, עיריות ומועצות

	ורד פז
	–
	מנהלת לשכה ראש עיריית קדימה-צורן, עיריות ומועצות

	אבירם דהרי
	–
	ראש עיריית קריית גת

	יחיאל טועמי
	–
	מ"מ ר"ע אריאל, מחזיק תיק הדת

	נפתלי כהן
	–
	סגן ראש עיריית קריית אונו

	אל"מ חובב צברי
	–
	ראש מועצה מקומית קריית עקרון

	יערה ישורון 
	–
	חברת מועצה, מזכרת בתיה

	עמי דהן
	–
	אביבים

	גבריאל נעמן 
	–
	ראש מועצה שלומי 

	שלמה עזרן
	–
	אופקים

	שחר אילן
	–
	סמנכ"ל מחקר והסברה, עמותת חדו"ש לחופש דת ושוויון

	ענת יונה עמדי
	–
	שתי"ל

	מיכל סימוני כורך
	–
	שתי"ל

	דוד דהאן
	–
	יו"ר ודובר הארגונים החברתיים בכנסת

	רונית גל
	–
	דוברת ועדת הפנים והגנת הסביבה


<ייעוץ משפטי:>
תומר רוזנר
רוני טיסר
<מנהלת הוועדה:>
לאה קריכלי
<קצרנית פרלמנטרית:>
אושרה עצידה
<מועצות דתיות - הרכבן והשינויים הצפויים, בהשתתפות סגן השר לשירותי דת ח"כ אלי בן-דהן>
<היו"ר מירי רגב:>
חברים, בוקר טוב לכולם. אני פותחת את ועדת הפנים והגנת הסביבה בדיון בסוגיית מועצות דתיות – הרכבן, המינויים הצפויים. אני מודה לסגן השר בן דהן שהגיע לכאן בשבוע פתיחת המושב הסוער שכבר התחיל בכנסת. זה מושב חורף, זה מושב תקציב, מושב ארוך, מושב עם הרבה מאוד נושאים שמן הסתם יצופו, וכבר צפו. מן הסתם, חוק הגיור שמעניין אתכם. יש לי הרבה מה להגיד עליו, כולל ביקורת גדולה על בנט ועל בן דהן על כך שחוק הגיור הוציא את הרבנות הראשית.
<סגן השר לשירותי דת אלי בן-דהן:>
רק לא על ראש הממשלה ועל יריב לוין, שמתם לב.

<היו"ר מירי רגב:>
נכון. בסופו של דבר, מי שחתום על חוק הגיור ועל החלטת המציעים זה בנט ושרת המשפטים. אני חושבת שבנט היה צריך לעשות כל מה שניתן כדי שחוק הגיור יהיה בשילוב הרבנות הראשית. מעולם לא זלזלנו כך ולא פגענו במעמד הראשון לציון. כידוע לך, אני לא מש"ס ואני גם לא מתפקדת לש"ס וגם לא לבית היהודי.

<דוד אזולאי:>
לא בטוח שנקבל אותך.

<היו"ר מירי רגב:>
אבל אני יהודייה מסורתית. יש לי כבוד לראשון לציון, יש לי כבוד לרבנות הראשית. אני חושבת שהיה צריך בכל סוגיית הגיור להכליל את הרבנות הראשית. אני גם בעד להטיב ולהקל, אבל אני לא בעד לשים איקס על הרבנים הראשיים. אני חושבת שזו היתה טעות גדולה של הבית היהודי ואני גם מקווה שתשלמו על זה מחיר.
העניין השני – אני רוצה לגבות את ראש הממשלה על האמירות החוצפניות, הלא מקובלות, המתערבות בניהול המדינה הזו של אובמה, עם כל הכבוד שיש לי לאובמה וליחסים שצריכים להיות בין מדינת ישראל לאמריקאים. גם כאשת צבא אני מכירה אני מכירה את החשיבות של היחסים האסטרטגיים בינינו לבין האמריקאים. אבל להגיד על ראש הממשלה שאין לו אומץ ואפשר עוד להשוות אותו למנהיגים אחרים – אנחנו לא רוצים להגיד את מה שאנחנו חושבים על הנשיא אובמה מפאת כבודו וגם שם יש עוד מעט בחירות. אני רוצה לחזק את ראש הממשלה באמירותיו הברורות למען חיזוק האינטרסים הביטחוניים היהודיים במדינת ישראל. היהודים ייבנו בית בכל מקום במדינת ישראל, גם אם זה בסילוואן וגם אם זה בתל-אביב, והערבים יכולים לחיות בכל מקום במדינת ישראל. יהודים וערבים יכולים לחיות ולקנות בית בכל מקום במדינת ישראל. אני מקווה שבעזרת השם בן דהן יעזור לנו קצת וגם בנט ויהודים גם יוכלו להתפלל בהר הבית. אבל בגלל שזה לא הסוגיה היום נדאג שרק יעלו להר הבית.
אנחנו נפתח את הדיון שלנו הבוקר בנושא המועצות הדתיות. כידוע לכם, יש כ-151 מועצות דתיות.

<סגן השר לשירותי דת אלי בן-דהן:>
132.
<היו"ר מירי רגב:>
132 מועצות דתיות גם בערים וגם במועצות אזוריות. המועצות הדתיות מורכבות מהרכבים של מועצת העיר, מהרכבים של נציגי השר ורב ראשי של אותה רשות. כמובן כשיש הסכמה אז בוחרים מועצה ויש הרכב עם יושב ראש מועצה. כשיש הסכמות כמובן שיש הרכב של מועצה דתית עם יושב ראש מועצה דתית. כשאין הסכמות ועוברת שנה, על-פי החוק מרגע שנבחר ראש עיר או מרגע של בחירות מקומיות אחרי שנה בעצם יש סמכות לשר למנות שני מינויים: אחד בשכר ואחד שאינו בשכר, גם כשזה לא על דעת ראש העיר. 

נשאלות כאן כמה שאלות שבעטיין ביקשתי את כבוד סגן השר בן דהן לתת סקירה כאן: ראשית, כמה הרכבים לא מונו? מדוע לא מונו? מה השר עשה יחד עם סגן השר כדי שימונה המינויים, ההרכבים? כיצד מתכוונים למנות את אותם שני מינויים? אחרי שאני אשמע תשובות אבקש את התייחסות היועמ"ש. דיברתי הבוקר גם עם ארז. יש לי כל מיני כיווני מחשבה אבל אני לא אפתיע הכול בתחילת הדיון. בואו נשמע קודם כל את בן דהן ואז נמשיך הלאה. רשמתי גם להתייחסות את מר שלמה תנעמי יושב-ראש ארגון המועצות הדתיות, כמובן השלטון המקומי. ביבס ביקש שאתה תייצג אותו. גם השלטון המקומי לא אוהב את המהלך שנעשה כרגע, ונשמע גם חברי כנסת.
בן דהן, תתחיל אתה.

<סגן השר לשירותי דת אלי בן-דהן:>
בוקר טוב לכולם. אני רוצה לפתוח ולומר את המסגרת החוקית. על-פי החוק, חוק שירותי הדת היהודיים, תוך שנה מיום הבחירות -  - -

<דוד אזולאי:>
מה דעתך על דברי נשיא ארצות הברית? אתה בעד או נגד?

<היו"ר מירי רגב:>
עזוב. דווקא בעניין הזה אני מחזקת את בנט כי הוא חיזק את ראש הממשלה.

<סגן השר לשירותי דת אלי בן-דהן:>
דוד, השר היחיד שיצא להגנתו של ראש הממשלה היה דווקא נפתלי בנט – השר היחיד. לא שר מהליכוד ולא משום מקום אחר. לפחות תגידו מילה טובה שיש שר שמגן.

<דוד אזולאי:>
יש לו סיבה טובה – כי הוא סיבך אותו אז הוא חייב להגן עליו.

<היו"ר מירי רגב:>
את אובמה אנחנו נעבור ואת האמירות האלה נעבור, אבל את הפגיעה במיהו יהודי לעולם לא נעבור. מי שפוגע באושיות מיהו יהודי זה רק השמיים למעלה.

<דוד אזולאי:>
אני לא רוצה לחזק את אובמה, אבל אני חושב שביבי, לצערי הרב, גם בממשלה מתנהג באיזשהן חששות. ראינו אתמול.

<יעקב מרגי:>
לפרוטוקול, ביבי קנה ביושר את גיליון ההערכה שהוא קיבל במחצית.

<היו"ר מירי רגב:>
לצערי, המעריך שלו זה לא אובמה אלא אזרחי המדינה אז שוב אתם תמצאו את עצמכם באופוזיציה ואנחנו בקואליציה כי הוא יהיה ראש הממשלה הבא. 
מרגע זה בואו נעבור לטובת הדיון עצמו והדיון עוסק במועצות הדתיות, בהרכבן, ביכולת למנות אנשים.
<סגן השר לשירותי דת אלי בן-דהן:>
בוקר טוב, התחלתי לומר את המסגרת החוקית. על-פי חוק שירותי הדת היהודיים תוך שנה מיום הבחירות ברשות המקומית יש חלון זמן של שנה שבו ניתן לבחור הרכב למועצה דתית. הרכב המועצה הדתית מורכב משלוש רשויות: 45% של נציגים שנבחרים על-ידי הרשות המקומית, 45% נציגים שנבחרים על-ידי שר הדתות ו-10% נבחרים על-ידי הרבנים המקומיים או הרב המקומי  - תלוי כל מקום אם יש רב אחד, יש שניים, וגם זה נקודה שצריך לשים לב אליה.
כאשר אין הסכמה בין שלושת הרשויות שהזכרתי יש ועדת שרים שעומד בראשה ראש הממשלה, שר הפנים ושר הדתות. בקדנציה הזו ועדת השרים עדיין לא התכנסה. אינני יודע אם היא תתכנס גם. זה המצב החוק בכל אופן.

<היו"ר מירי רגב:>
ברגע שאין הסכמות החוק מחייב לעבור לוועדת שרים.

<סגן השר לשירותי דת אלי בן-דהן:>
כן.

<תומר רוזנר:>
- - -אפשר לערער.

<היו"ר מירי רגב:>
ועל ועדת שרים אפשר לערער. ומתי פרק הזמן שאתה יכול לערער?
<סגן השר לשירותי דת אלי בן-דהן:>
הזמן הוא סביר. בדרך כלל 30 יום, אני מניח כמו כל ערעור בדרך כלל.

<היו"ר מירי רגב:>
ראש הממשלה עומד בראש ועדת השרים הזו. 

<יעקב מרגי:>
כמה פעמים היא התכנסה מאז הבחירות האחרונות?

<סגן השר לשירותי דת אלי בן-דהן:>
אתה לא שומע? מה קרה? אני קצין תותחנים לא שומע טוב, אבל אתה גם כן?

<יעקב מרגי:>
מאז שבאתי לכנסת אני סובל מ-ADHD. השיחו את דעתי.
<סגן השר לשירותי דת אלי בן-דהן:>
אני הודעתי שוועדת השרים בקדנציה מאז שאני נמצא כסגן שר לא התכנסה אף פעם.

<יעקב מרגי:>
תודה. רציתי שתחזור על זה פעמיים.

<סגן השר לשירותי דת אלי בן-דהן:>
ועדת השרים לא התכנסה אף פעם. שמעת? יופי.

<היו"ר מירי רגב:>
זאת אומרת, גם לא בתקופתו.

<סגן השר לשירותי דת אלי בן-דהן:>
בתקופתו אני לא יודע.

<יעקב מרגי:>
בתקופתי התכנסה. היה שלום שלמה בלשכת ראש הממשלה. הוא היה פעלתן. היום הוא כבר קיבל רגליים קרות, לא יודע למה.

<היו"ר מירי רגב:>
היום הוא עושה מה שצריך כדי שלא יהיו הרכבים. איך יהיו מינויים?

<יעקב מרגי:>
אני מבקש לא להתגרות בי בבוקר. בבוקר הכדור עוד משפיע.

<סגן השר לשירותי דת אלי בן-דהן:>
הזמן הוא שלכם, אני רוצה שהדברים יהיו ברורים.

מה נעשה עד היום? עד היום מונו 28 הרכבים ובמהלך השבוע הקרוב ימונו עוד עשרה הרכבים נוספים. אנחנו מגיעים ל-38 הרכבים שימונו.

<היו"ר מירי רגב:>
כשאתה אומר 38, זאת אומרת, הרכבים שמונו בשיתוף עם - - -
<יעקב מרגי:>
מונו או ימונו?

<היו"ר מירי רגב:>
לא משנה.

<יעקב מרגי:>
זה כן משנה.

<סגן השר לשירותי דת אלי בן-דהן:>
למה אתה לא שומע טוב? מה קרה לך? אמרתי 28 מונו, עשרה שימונו בשבוע הקרוב. כבר נקבע להם מועד והם ימונו בשבוע הקרוב – זה לגבי הרכבים.

<דוד אזולאי:>
על זה יש הסכמות.

<סגן השר לשירותי דת אלי בן-דהן:>
על זה יש הסכמות. אי-אפשר למנות הרכב בלי שיש הסכמות. אם אין הסכמות לא ממנים הרכב – זה דבר ברור.

<עליזה לביא:>
אתה יכול לתת פילוח מגדרי של ההרכב.

<היו"ר מירי רגב:>
שניה, אחר כך. אנחנו לא מדברים כרגע על המגדרי.

<סגן השר לשירותי דת אלי בן-דהן:>
נגיע למגדרי גם כן.

<עליזה לביא:>
תבדקי, גברתי. אני אשמח.

<היו"ר מירי רגב:>
אני אטפל גם במגדרי, אבל כרגע אנחנו מדברים על העיקרון.

<סגן השר לשירותי דת אלי בן-דהן:>
בנוסף, מונו על-פי בקשת הרשות המקומית 12 ממונים. דהיינו, שראש הרשות ביקש לא למנות הרכב אלא למנות ממונה. לרוב מדובר בממונים שכבר כיהנו קודם וראש הרשות מבקש להמשיך הלאה.

יש לנו ארבעים ממונים שמכהנים היום וסביר להניח שגם ימשיכו הלאה – או שכן או לא. בכל אופן, זה ארבעים ממונים, ויש עוד בתהליכי עבודה. 
יש לנו 32 רשויות מקומיות שמסיבות שונות ראש הרשות לא ענה לפניות שלנו. אני רוצה להסביר, אולי לא הסברתי. בחודש ימים מיום הבחירות, קצת יותר, אנחנו שולחים מכתב לרשות המקומית, לראש הרשות שנבחר, לרב המקומי, ומודיעים לו שיש לו פרק זמן של שנה להרכיב הרכב. אנחנו נותנים לו את הכללים איך מרכיבים הרכב, מה הן הדרכים, וראש הרשות צריך לעשות את הפעולה הראשונה שלו.  בדרך כלל, שלושה חודשים לאחר מכן או ארבעה חודשים אנחנו שולחים, אם הרשות לא עשתה שום דבר, גם מכתב שני. יש מקומות שגם שלחנו מכתב שלישי שבו התרענו בפני ראש הרשות שהוא לא עשה כלום. יש לנו 32 רשויות שבכלל לא ענו, לא פנו, לא דיברו, לא אמרו. אנחנו קוראים להן מנותקי קשר. מה ייעשה איתן – עוד נדבר על זה.
<דוד אזולאי:>
זה רשויות יהודיות או ערביות?

<סגן השר לשירותי דת אלי בן-דהן:>
אין ברשויות הערביות מועצות דתיות, אם לא ידעת.

<יעקב מרגי:>
יש אחת, המועצה הדתית הדרוזית. לא שייכת אליכם.

<סגן השר לשירותי דת אלי בן-דהן:>
היא לא שייכת אלינו.

<היו"ר מירי רגב:>
אם כן, 32 רשויות שראשי הערים – ומן הסתם, אני אבקש לקבל את הרשימה המסודרת של כל אותם ראשי ערים שלא ענו לפנייתכם.
<יעקב מרגי:>
כבוד השר, כשאתה אומר "מנותקי קשר", לא ענו למכתב הראשון שלך או לא ענו לדרישות?

<סגן השר לשירותי דת אלי בן-דהן:>
לא ענו לא למכתב הראשון, לא לשני ולא לשלישי, וגם לא לטלפונים.

אני רוצה להסביר מה הן הסיבות שתהליך הרכבת המועצה הדתית מתעכב.
<היו"ר מירי רגב:>
רגע, אבל לפני כן נתת סקירה לגבי המספרים. לא נתת סקירה בכמה רשויות אין הרכב בגלל אי- הסכמה בין השר לבין ראש המועצה או הרשות. האם יש כאלה?
<סגן השר לשירותי דת אלי בן-דהן:>
יש כמה כאלה.
<היו"ר מירי רגב:>
כמה כאלה יש שאין הסכמה בין השר לבין ראש הרשות וחיכיתם לשנה ואחרי השנה, הופ, מיניתם.

<יעקב מרגי:>
ולא רק עם השר. גם עם הרב המקומי יכול להיות מצב כזה.
<היו"ר מירי רגב:>
בגלל שדיברנו על מספרים אני רוצה להמשיך רגע במספרים. כמה כאלה יש?

<סגן השר לשירותי דת אלי בן-דהן:>
לא מונה, תקשיבי טוב, לא מונה אף אחד, אף אחד לא מונה,  בגין אי הסכמה לא מונה מישהו אחר ושהדברים יהיו ברורים.  אני מכיר את הניסיונות שמנסים לתלות בנו, דברים שאינם נכונים. לא מונה אחד שבגלל שחיכינו לאי הסכמה וחיכינו ליום - - -

<היו"ר מירי רגב:>
אם אני אמצא שניים כאלה שמונו או פוטרו בגלל אי הסכמה אתה תחזור לוועדה ותגיד אכן קיימים כאלה?

<שביט מס:>
ב-22 לאוקטובר על-פי חוק איפה שלא מונה פיטרו, אין.

<היו"ר מירי רגב:>
בכל זאת 32 כפול שתיים כמה זה?

<שביט מס:>
64.

<היו"ר מירי רגב:>
64 מינויים לבית היהודי זה לא רע. מינויים לא רעים. פעם שרון היה עושה מינויים פוליטיים, היום זה עבר לבית היהודי. אין דין ואין דיין, מה רע?
<יעקב אשר:>
גם הוועדה לפיטורי רבנים. הם יפנו עוד כמה ג'ובים.

<קריאה:>
יש דהן.

<היו"ר מירי רגב:>
אין דין ואין דיין למרות בן דהן – איזה יופי. תראה איזה כייף? תחשבו על זה אנשי הרבנות, הדתות.  תיכף השלטון המקומי יציג את זה.

ראש עיריית קריית גת, חיכיתי לך.

<אבירם דהרי:>
אני מחכה שנה למועצה דתית.

<היו"ר מירי רגב:>
לא נכון. מה קרה לך? צריך למנות שני אנשים מהבית היהודי בקריית גת. איזה מזל שנכנסת עכשיו. הוא אמר לי שאין בעיות. איזה מזל, אלוהים אוהב אותנו.

<דוד אזולאי:>
יכול להיות שאין הסכמה אצלכם.

<היו"ר מירי רגב:>
אבירם, אני לקחתי את הריטלין הבוקר. אבירם, בדיוק אתה נכנסת והוא אמר אין אף גורם, אין אף מועצה או עיר, אין אף אחד שהתמנה ממונה בלי אישור ובלי הסכמה של ראש העיר והרשות. אמרתי לו: ואם נמצא אחד או שניים? אין.

<יעקב אשר:>
כן, אבל כמה לא ממונים בגלל זה? כמה תקועים בגלל זה?
<אבירם דהרי:>
מה, זה דמוקרטיה - - - 

<היו"ר מירי רגב:>
רגע, רגע. אבירם.

<סגן השר לשירותי דת אלי בן-דהן:>
אני לא מוכן להאשמות האלה. אם לא תיתני לי לדבר אני הולך. אם אתם לא רוצים לשמוע - - - מירי, אני לא מוכן לזה. אם את לא רוצה לשמוע אותי אז תגידי שאת לא רוצה לשמוע אותי. בשביל מה הבאת אותי? אני לא מוכן.
<היו"ר מירי רגב:>
בבקשה. אתה מדבר.

<יעקב אשר:>
בזמן הזה יכולת למנות עוד שניים.

<סגן השר לשירותי דת אלי בן-דהן:>
גם נכון, אתה צודק. ועוד נתפוס שני רבנים גם שגונבים כסף, תגיד את הכול.

<יעקב אשר:>
עשר שנים היית מנכ"ל משרד הדתות, פיטרת רב אחד?

<סגן השר לשירותי דת אלי בן-דהן:>
עשר שנים הייתי מנכ"ל משרד הדתות? אתה לא מתבייש? חודש אחד הייתי - זה הכול ויצחק כהן מתגאה. חודש אחד כולו שהוא מינה אותי – די, די.

<יעקב אשר:>
- - - היית בתוך המערכת - - -
<סגן השר לשירותי דת אלי בן-דהן:>
מירי, אני לא מסכים.  אם את לא מוכנה לשמור על כבודי  אז תדברו לבד. אני יכול ללכת הביתה. את יודעת, יש לי מה לעשות. אני לא משועמם.
<היו"ר מירי רגב:>
יעקב אשר, תודה. בבקשה, כבוד סגן השר. אני נותנת לך לדבר, אני שומרת על כבודך.
<דוד אזולאי:>
אנחנו לא מוותרים עליך כל כך מהר.
<סגן השר לשירותי דת אלי בן-דהן:>
ביום שבו עוברת שנה הרכב המועצה הדתית פוקע. אין לו יותר סמכות וההרכב - רואים אותו כמתפטר והוא לא יכול לתפקד. מה שאנחנו עשינו בשבועות האחרונים, אנחנו ממנים מינוים זמניים לחודשיים כדי שהרכב המועצה הדתית ימשיך לתפקד. מי הם הממונים הזמניים? לרוב זה ראשי המועצות הדתיות הקיימות שאנחנו מאריכים את מינוים בחודשיים או מקומות שבהם ראש המועצה הדתית מסיבות שונות לא יכול לתפקד אנחנו ממנים את מזכיר המועצה שהוא עובד המועצה הדתית עם חשב מלווה שיוכלו לחתום על הצ'קים, לשלם  את השכר ואת ההתחייבויות של המועצה הדתית. אני חוזר עוד פעם על מילותיי, אין שום מינוי פוליטי שנעשה בשבועות האחרונים אז תוריד את זה מהראש.
<היו"ר מירי רגב:>
מה קורה אחרי החודשיים שנגמרו?
<סגן השר לשירותי דת אלי בן-דהן:>
אנחנו מקווים שבמהלך החודשיים האלה ראשי הערים שנרדמו ולא עשו פעילות או ראשי הערים שלא השלימו את כל מה שהיו צריכים להשלים, אנחנו מאמינים שבחודשיים הללו, לפחות רובם, ישלימו את הדברים, ועוד מעט אסביר מהו ההליך, ההליך הוא מאוד מסובך בעייתי, ואז נוכל למנות הרכבים ונשלים אותם. אם נראה צורך אולי נאריך בעוד חודשיים.  
<היו"ר מירי רגב:>
אתם יכולים להאריך למרות שיש את החוק? אתם יכולים לקבוע שאתם מאריכים?

<סגן השר לשירותי דת אלי בן-דהן:>
אנחנו נותנים מינוי. זה נקרא ממונה זמני אחרי שאנחנו מקבלים את הסכמת הרשות כדי שלא יהיה מצב שבו עיר תישאר ללא מועצה דתית שיכולה לתפקד, שלא תוכל לשלם את ההתחייבויות שלה, שלא תשלם שכר לעובדיה, ושירותי הדת ימשיכו להינתן ברצף. 

<היו"ר מירי רגב:>
היועץ המשפטי לממשלה, אני רוצה להבין משהו. מבחינת החוק אחרי שנה מועצה מתפרקת ואמור להתמנות ההרכב החדש. מרגע שלא מונה ההרכב החדש יש את החודשיים כפי שהסביר כאן סגן השר שבעצם הם יכולים - - -

<איגי פז:>
חודשיים הם לא בחוק. 

<סגן השר לשירותי דת אלי בן-דהן:>
לא, זה יוזמה שלי כדי למנוע פוליטיקה, כדי לא למנות אנשים פוליטיים – להיפך. אני עושה את זה כדי ש- - -  יהיו כראוי.

<היו"ר מירי רגב:>
הבנתי, רציתי להבין מה החוק אומר. 

<סגן השר לשירותי דת אלי בן-דהן:>
אני רוצה להסביר עכשיו למה ההליכים נמשכים זמן רב. דבר ראשון, מצריך תהליך של רישום. הליך הרישום הוא הליך בירוקרטי שלוקח זמן. יש טפסים שכל מי שרוצה להיות חבר במועצה הדתית צריך למלא אותם. לצערנו הרב, בדרך כלל כמעט ולא קורה מצב שבו רשות ממלאת את הטפסים כראוי. לא מצרפים אישורים נוספים. נבדק הנושא של רישום פלילי לגבי כל אחד ואחד מחברי המועצה. לכן, התהליך לוקח זמן.

סיבה שנייה, יש מקרים שבהם ראשי רשויות מעבירים הרכב ללא ייצוג לאופוזיציה. אנחנו לא יכולים לקבל הרכב כזה ולכן אנחנו מחזירים אותו לראש הרשות כדי שימנה גם נציגים לאופוזיציה. 

סיבה שלישית, אין ייצוג לנשים. לא מוקמת היום מועצה דתית אחת בישראל בלי שיש בה ייצוג לנשים.
<עליזה לביא:>
שזה אומר מה, אדוני?

<סגן השר לשירותי דת אלי בן-דהן:>
אני אסביר, תני לי. אין לכם את הסבלנות לשמוע אפילו. 

<עליזה לביא:>
אתה יודע, יותר מדי שנים מחכים.

<סגן השר לשירותי דת אלי בן-דהן:>
עליזה, לי את מחכה שנים?  מה את רוצה ממני?

<עליזה לביא:>
לא לך, למערכת.

<סגן השר לשירותי דת אלי בן-דהן:>
במקום למחוא לי כפיים יד לך עוד להתקיף אותי?
<עליזה לביא:>
חס וחלילה. אני רק שאלתי. אדוני,  לא התקפתי. אני יושבת בשקט פה ואתה רק מתקיף פה מהבוקר.

<סגן השר לשירותי דת אלי בן-דהן:>
אז אני עונה, קצת סבלנות.

<דוד אזולאי:>
מה אתה מתלונן? יאיר לפיד לחץ את ידך על חוק שהעברת. הוא אמר לך: ישר כוח.

<סגן השר לשירותי דת אלי בן-דהן:>
אנחנו מקפידים על כך שבכל מועצה דתית תהיה לפחות אישה אחת.

<קריאה:>
אחת זה לא מספיק.

<היו"ר מירי רגב:>
היחידים שיכולים להתפרץ זה חברי הכנסת. כל אזרח שיתפרץ עכשיו אני אוציא החוצה.

<יעקב מרגי:>
את יודעת, גם לי לא מספיק הרבה דברים במדינה.

<היו"ר מירי רגב:>
מרגי, אתה צודק. אישה אחת זה באמת יותר מדי בשבילכם.
<יעקב מרגי:>
לא, לא יותר מדי. אני הכנסתי. מה זה "לא מספיק"?

<יעקב אשר:>
- - -מירי רגב אחת במועצה דתית. מה, צריך תוספת?

<היו"ר מירי רגב:>
אתה יודע מה יקרה? אז המקוואות יעבדו כמו שצריך, הבלניות יקבלו כסף כמו שצריך ולא יבואו כמו מסכנות ללא שום דבר.

<עליזה לביא:>
ללא שום הסכם שכר.

<היו"ר מירי רגב:>
תאמין לי, תמנו אותנו ליושבי ראש מועצות דתיות.
<יעקב מרגי:>
לא ראיתי שהמוטיבציה של המגזריות בכנסת הזו השפיעה על הבלניות. 

<עליזה לביא:>
אתה יודע בדיוק כמה דיונים עשיתי בעניין הזה.

<יעקב מרגי:>
עזבי - נו, בחייך. אני נאבקתי באוצר לבד. לא מצאתי אף אחד מכם בהסכם הקיבוצי של הבלניות, אף אחד מכם.

<היו"ר מירי רגב:>
מרגי, יש לעליזה ועדה שלמה. היא יכולה להזמין אותך לדון בעניין הזה שם.

<יעקב מרגי:>
היא עסוקה בדברים אחרים.

<היו"ר מירי רגב:>
בן דהן, בבקשה.

<סגן השר לשירותי דת אלי בן-דהן:>
כפי שאמרתי, אנחנו מקפידים על כך שלפחות תהיה אישה אחת. יש כבר היום חלק ניכר מהמועצות הדתיות שיש בהן יותר מאישה אחת, שתי נשים, אפילו שלוש נשים בהרכב. אני רוצה לציין שהרוב הגדול של המועצות הדתיות זה חמישה אנשים בלבד. זה לא גוף ענק. הרוב הגדול זה חמישה אנשים, יש חלק שבעה. יש שתיים או שלוש מועצות דתיות שיש להן 11 איש בלבד וזה במקום הכי גדול בארץ, נדמה לי בירושלים. כל השאר הממוצע הוא, כפי שאמרתי, חמישה עד שבעה אנשים.
הסיבה הרביעית שאנחנו מתעכבים בהרכבת מועצה דתית זה שראש הרשות לא מעוניין לקדם את התהליך. כפי שאמרתי, 32 ראשי רשויות אפילו לא ענו לא למכתב השני ולא למכתב השלישי שלנו בעניין.

סיבה חמישית - במועצות דתיות אזוריות לא ניתן ייצוג הולם לכל המושבים או למושבים הגדולים. ניתן ייצוג עודף למושבים מסוימים, שני נציגים ממושב, ומושבים אחרים לא מקבלים ייצוג בכלל. תפקידנו הוא לדאוג לכך שיהיה ייצוג הולם שמתאים לחתך של האוכלוסייה בכל המושבים או הקיבוצים.

סיבה שישית - אי התאמה של המועמדים להיות ראש המועצה הדתית. אנחנו דורשים בכל הרכב שיהיו לפחות שני אנשים שהם ראויים על-פי מסמכים ועל-פי ניסיון העבר שלהם להיות ראש מועצה דתית. זה אומר שהם צריכים להוכיח שהם ניהלו תקציב לפחות בגודל התקציב של המועצה הדתית אליו הם מועמדים להיות ראש הרשות, הם ניהלו כוח אדם בסדר גודל של כוח האדם של המועצה הדתית.
<יעקב מרגי:>
קרדיט למי שקבע את זה בתנאי הסף.

<סגן השר לשירותי דת אלי בן-דהן:>
אני מברך אותך על כך. כפי שאמרתי, כיוון שאנחנו דורשים שיהיו לפחות שניים כאלו שעומדים בדרישות הסף, במקומות רבים זה קשה. שולחים לנו מועמדים שלא עומדים בתנאי הסף ואנחנו מחזירים את ההרכב עד אשר הרשות תציג בפנינו שני מועמדים שתואמים את התנאים הללו. 

יש עוד סיבה נוספת. יש מספר מקומות שבהם הרבנים המקומיים לא משתפים פעולה ולא מקבלים את ההרכב ולא מסכימים איתו, ולכן הם מעכבים את מינוי הנציג שלהם ואין לי דרך כמובן לכוף אותם. יש מספר מקומות מועט שבו יש שני רבנים ויש מחלוקת בין שני הרבנים כי לשני הרבנים ביחד יש נציג אחד ויש שני רבנים וכל אחד רוצה נציג אחר ועל זה יש ויכוחים. כשיש ויכוחים אנחנו לא יכולים למנות את ההרכב. גם זו אחת הסיבות שצריכים להגיע לוועדת השרים.
הסיבה האחרונה - יש מספר מקומות בארץ שעדיין השנה מיום הבחירות לא הגיע. למשל, בית שמש שהיו בה בחירות מאוחרות, מועצות אזוריות שהבחירות בהן היו חודשיים או שלושה אחרי הבחירות שהיו בכל המקומות האחרים, ולכן יש עדיין מספר של רשויות שהשנה לא הסתיימה וממילא מי שמכהן כראש המועצה הדתית ממשיך.
<היו"ר מירי רגב:>
עד כאן סקירתך. שביט, אני מבקשת ממך להציג את עמדתך. נעמן וקריית גת הגיעו. היה אמור להגיע עמית ולא הגיע. מהשלטון המקומי דיבר איתי חיים ביבס על זה. יתחילו הגורמים מהשלטון המקומי, לאחר מכן ח"כ-אזרח, ח"כ-אזרח, לפי מי שנרשם. שביט, בבקשה.
<יעקב מרגי:>
עוד ישתמע שח"כ הוא לא אזרח. בכנסת הזו הסמנטיקה חשובה.
<היו"ר מירי רגב:>
מה לעשות? פה אתה ח"כ.

<שביט מס:>
קודם כל, גברתי היושבת-ראש, אני מודה לך על הזימון של הפגישה הזו. תודה רבה לסגן השר שהגיע ולחברי הכנסת ולראשי הרשויות שנמצאים פה איתנו.
אני רוצה קצת רקע כללי כדי להכניס אותנו לעוד כמה נתונים שסגן השר פסח עליהם אולי. הבחירות לרשויות המקומיות לחלק גדול מהרשויות המקומיות התקיימו ב-22 באוקטובר 2013. קרי, כמעט לפני שנה. ב-27 בנובמבר 2013, לפחות אנחנו בקדימה-צורן, קיבלנו את המסמך הזה מהמשרד לשירותי דת שהנושא שלו הוא חידוש הרכב המועצות הדתיות.

המסמך עצמו הוא מסמך מאוד מפורט וברשותכם אתן לך קצת נקודות כדי שתבינו קצת את הרקע של הנושא. הוא מתחיל קודם כל במניין החברים. כמו שסגן השר אמר, בין חמישה ל-11 חברים. אחר כך הוא מדבר על ההתאמה ועל הייצוג שחייב להיות לכל סיעות הבית ברשות המקומית. ממשיך ואומר שיש לוודא שהמועמדים המוצעים נותנים ייצוג מותאם לגופים, לוועדות, למעוניינים בקיומן של שירותי דת יהודיים במקום. בנוסף, המשרד כותב באותו מסמך שהוא מתכוון לקדם שתי רפורמות, ואולי זה גם מתקשר לכל הבלגן שיש לכאורה: אחד, צמצום של מספרן של המועצות הדתיות. הנושא השני, מינוי ממונים מקצועיים למועצות הדתיות. המינוי של ממונים מקצועיים למעשה מנוגד לסעיף 1, 15,1, באותו מסמך. הוא אומר שהמינוי עצמו הוא מינוי פוליטי,  וכמינוי פוליטי הוא מינוי של הרשויות, מינוי של שלוש רשויות.
<יעקב אשר:>
מה זה ממונים מקצועיים?  זה משהו חדש?

<קריאה:>
כן.

<יעקב אשר:>
אה, כן? מה השם הנרדף של זה? 

<סגן השר לשירותי דת אלי בן-דהן:>
כל רגע שאני פה אתה עוצר אותי לעשות עוד דבר חדש.

<יעקב אשר:>
זה דבר חדש אבל עם ריח של ישן, ואללה ריח של ישן.
<היו"ר מירי רגב:>
יעקב, אתה רוצה שנגיע למסקנות היום בדיון הזה?
<שביט מס:>
המטרה של המינויים הפוליטיים כמו שכתוב במסמך שסגן השר שלח  - -

<יעקב אשר:>
מקצועי, להלן – מקצועי.

<שביט מס:>
- -ואני מצטט: הרפורמה השנייה מינוי ממונים מקצועיים למועצות הדתיות שייבחרו בהליכי מכרז תוך צמצום המעורבות הפוליטית בעניין במטרה להביא לשדרוג ולטיוב ההון האנושי בהנהלת המועצה.

<תומר רוזנר:>
מה רע בזה?

<סגן השר לשירותי דת אלי בן-דהן:>
מה רע בזה?

<שביט מס:>
אני לא אמרתי שזה רע, - - - 
<יעקב אשר:>
אדוני היועץ המשפטי, זה לא היה רע אם אתה היית יושב שם אולי במכרז. תראה את התוצאות. זה שיטה להכניס אנשים.

<שביט מס:>
לגבי המועד – אני רוצה לתקן את סגן השר. גם באותו מסמך כתוב שהמינוי הוא עד תום שנה, אבל בסעיף 1,2 כתוב:  יודגש כי ככל שלא הורכבה מועצה דתית עד למועד זה ניתן יהיה לחדש הרכב המועצה במועד מאוחר יותר.
<סגן השר לשירותי דת אלי בן-דהן:>
מה זה סותר את מה שאמרתי?

<שביט מס:>
זה לא סותר, זה רק המשך. זה לא אומר שהמועצה הדתית צריכה להפסיק בתוך שנה.

<תומר רוזנר:>
לא. זה בהחלט כן. זה החוק.

<היו"ר מירי רגב:>
בוא תגיד את הטענות שלך.

<יעקב אשר:>
את המקרים.

<שביט מס:>
המקרים ברשויות המקומיות, לפחות הרשויות שאנחנו מכירים, שבהם לא מונה למרות שראשי הרשויות טוענים שיש הסכמה לגבי ההרכב, ואני אומר רק חלק שאנחנו יודעים, מדובר על קריית שמונה, אילת, אלפי מנשה, תל מונד, קדימה-צורן, שלומי, אפרת, קרני שומרון, קריית מוצקין, צפת, נס ציונה, ויש עוד רשויות שיש הסכמה. ראשי הרשויות הגישו מסמכים של לפחות שישה נציגים שאנחנו צריכים. אני יכול להגיד על המקרה שלנו. אנחנו היינו אצל סגן שר ממש עוד בינואר 2014, דיברנו איתו לגבי כל ההליך. המועצה אצלנו נתנה ייצוג הולם לכל הסיעות, יש לנו שש סיעות. לכל סיעה יש נציג ברשימה. בסופו של דבר, מה שקרה זה שלמרות שאנחנו העברנו את הרשימה שמקובלת על הרשות המקומית, מקובלת על הרב, עונה לכל הקריטריונים, בחר המשרד להתעלם מהרשימה לחלוטין.
<היו"ר מירי רגב:>
לא, הוא חיכה שתיגמר השנה.

<שביט מס:>
לא רק זאת שהתעלם לחלוטין מהרשימה ששלחנו, המשרד שלח לנו רשימה וזה אקזמפלר. שלחו לנו רשימה של מועמדים שהם מציעים שלפחות ארבעה מתוך ששת המועמדים נציגים מובהקים של הבית היהודי.

<היו"ר מירי רגב:>
ברור, מישהו חשב אחרת? את זה אני רוצה לקבל, כולל הרשימה, והיועמ"ש אתה - - -. מינויים פוליטיים לא יהיו תחת המשרד הזה. 
<יעקב אשר:>
מרום הגליל אותו דבר. תראי רשימה.

<שביט מס:>
רבותיי, לא יכול להיות שרשות שקובעת איזשהם נהלים לקביעת מועצות דתיות תפעל בניגוד לכללים שהיא בעצמה קבעה. זה דבר שהוא בלתי נסבל. 

אני אומר עוד דבר, אני לא רוצה להיכנס לנושא שהוא בעייתי ואני רק אגיד בזהירות פה את עמדתי האישית. הרשויות המקומיות נותנות שירותי חינוך, רווחה, ניקוי אשפה והכול. אין שום סיבה בעולם שראש הרשות ושכל המועצות הדתיות או שירותי הדת לא יהיו חלק מהשירותים שהרשויות המקומיות נותנות, ואז לא נסתבך בהליכים של מינויים כאלה או אחרים. יהיה שירות רציף לתושב. אנחנו נוכל לשמור על כבודם - - -
<היו"ר מירי רגב:>
עזוב, זה לא קשור. אני רוצה להבהיר, אני לא מתכוונת לשנות מה יהיה הסטטוס הקיים של מהי מועצה דתית. אני עכשיו דנה רק במצב הקיים, האם היו הרכבים? אם היו הרכבים מדוע הם לא אושרו? מה נעשה כדי לאשר אותם? והרשימות של חברי הבית היהודי שאם הם לא נכנסו להרכבים אז אין הרכב ואז יהיו מינויים. זה מה שאני רוצה, לא רוצה יותר שום דבר.
<שביט מס:>
אני יודע על שתי רשויות לפחות.

<היו"ר מירי רגב:>
אנחנו נבקש מכם את כל זה.

<שביט מס:>
 גם בנווה מונסון-יהוד, שיושב-ראש המועצה הדתית הנבחר מהבית היהודי. לפי דברי העירייה המינוי  היה שם בשנייה. בחולון בסופו של דבר היתה גם כן אי-הסכמה. אי-ההסכמה הסתיימה ברגע שסגן היושב-ראש מהבית יהודי בשכר מונה ונסתיים ההליך.

<סגן השר לשירותי דת אלי בן-דהן:>
אין מינוי בשכר לסגן בשום מקום. שלא יגיד דברים לא נכונים.
<היו"ר מירי רגב:>
מן הסתם, תענה על הכול. אתם גם תצטרכו להעביר לנו. אמרתי אתמול גם לביבס.

<יעקב אשר:>
מקצועי, מקצועי.

<היו"ר מירי רגב:>
הם מקצועיים. אני ביקשתי גם אתמול מביבס, הוא אמר לי שהוא לא יוכל להגיע היום, שתעבירו רשימה מסודרת של כל ראשי הערים והמועצות עם ההרכבים שהעבירו ואת מכתב התגובה שהעבירו לכם - בן דהן - למה זה בעצם לא יכול להיות כי אני רוצה לתת לו יכולת לענות על כל רשות בנפרד.

<שביט מס:>
אני רוצה לסכם. אנחנו הגשנו בג"צ נגד המשרד, נגד ראש הממשלה, בנושא המינויים. עד כמה שאני יודע, יש לפחות עוד ארבע רשויות שהגישו בג"צ. גם פה המשרד מנסה - - -
<היו"ר מירי רגב:>
עד בג"צ עוד נערב את היועמ"ש, ונפנה לרוה"מ.
<שביט מס:>
אנחנו כבר נמצאים שם בהליך.

<נחמן שי:>
שמעתי שאת פונה גם לאובמה.

<היו"ר מירי רגב:>
בוודאי. מה, רק אובמה יכול לפנות אלינו? בכל זאת לא יהיה לך מה לכתוב בדוקטורט הבא שלך, נחמן שי.  אבל אובמה לא בוחר את ראש הממשלה, מה לעשות?

<נחמן שי:>
בוא נגיד שהוא פחדן או משהו.

<היו"ר מירי רגב:>
לא, רק רוה"מ פחדן. 

<נחמן שי:>
את גם קראת לו פחדן.

<היו"ר מירי רגב:>
למי? לרוה"מ. אבל לי מותר, אני בוחרת בו. לו אסור. אבל שלא יגידו שאני מערבת נושאים פוליטיים - אז כן, בתחילת צוק איתן. חשבתי שיש עוד כמה כאלה שם.

<יעקב אשר:>
היא לא אמרה את זה באנגלית.

<היו"ר מירי רגב:>
אבירם, בבקשה. לאחר מכן שלומי. יש עוד ראש מועצה שהגיע? אתה נציג ראש עיריית בת ים כי אין ראש עיר. 

<חנה כהן:>
ראש העיר בפועל.

<היו"ר מירי רגב:>
סליחה - ראש העיר בת ים, הבנתי.  ראש עירית קריית גת.
<אבירם דהרי:>
בואו ניקח את קריית גת כמשל. אני מכבד מאוד את כבוד השר ואני אוהב מאוד את הפעילות שלו, רק לא את הפעילות בנושא הקמת ההרכב. זה חריג.

בואו ניקח את קריית גת. צריכים אישה? יש אישה. צריכים ייצוג מלא לכל הסיעות? מלא בדיוק. אפילו יותר מזה, הבנו שצריך בית יהודי אז גם אם לא מגיע להם עשינו להם שלושה. 
<היו"ר מירי רגב:>
כמה יש להם? רק משני מנדטים הם צריכים.

<אבירם דהרי:>
יש להם 1 מ-17.
<היו"ר מירי רגב:>
אז צריך חצי. הם צריכים להיות עם שניים. אני מבקשת שנציג היועמ"ש יקשיב היטב למה שנאמר כאן.

<יעקב אשר:>
הוועדה לביקורת המדינה, לדעתי.

<היו"ר מירי רגב:>
לא, אנחנו נפנה למבקר המדינה.

<אבירם דהרי:>
גברתי יושבת-ראש, יש שתי שיטות: אחת, לא קיבלתי את המכתב. לא משנה, אנחנו מתורגלים כבר. אנחנו עם הרב מרגי בשלושה חודשים גמרנו בקדנציה הקודמת את כל זה, כולל בג"צ. שלושה חודשים כולל בג"צ מונה אדם, הרכב – עבד יפה מאוד, הכול בסדר. 

הגיעה הקדנציה חדשה, דמוקרטיה, לא צריך להגיע לסוף השנה כדי למנות ממונה. אבל זה ברור. כולם יודעים מראש שהתפקיד זה למשוך את הזמן, שייגמר הזמן, ואז אתה יכול לעשות חופשי- - -
<היו"ר מירי רגב:>
ברור, שתיגמר השנה ושיהיו מינוים. לא מינויים פוליטיים, מינויים של הבית היהודי.

<יעקב אשר:>
מקצועי, מקצועי.

<אבירם דהרי:>
כבוד סגן השר, עדיף לך שאני אגיד רק מקצת שבחך. 

מה שאני רוצה לומר זה שמה שחשוב זה לראות את התכתובות הרשמיות של כל העיריות. קחו את העיריות ששלחו,  אתם תראו מה קיבלו.

<היו"ר מירי רגב:>
אתם תעבירו לנו את זה. היועץ המשפטי מבקש.

<אבירם דהרי:>
לא עירייה כזו או עירייה אחרת. תגלו מנגנון משומן, מיומן, יודע בדיוק מה הוא עושה.
יש לנו, לא שניים, שלושה מועמדים שיכולים להיות יושב-ראש. שלושה, לא שניים בתוך ההרכב. כל הסעיפים יש להם וי. אגב, ההרכב הזה, אנחנו העברנו ארבע פעמים החלטות מועצה על אותו הרכב בדיוק. רק במקום שיהיה כתוב תדמית כתבנו בית יהודי, זה או תדמית ובית יהודי או בית יהודי ולא זה, וכן הלאה. אבל זה אותם אנשים בדיוק. היועץ המשפטי לא בדק אף אחד מהם למרות  - - -

 אנחנו מתורגלים, החדשים עוד לא. אנחנו לא שולחים בדואר. מביאים מסירה אישית עם נתקבל. אין דבר כזה בדואר.
<היו"ר מירי רגב:>
ומה ענו לכם? אז למה ההרכב לא אושר אם יש אישה?
<קריאות:>
אושר, אושר.

<אבירם דהרי:>
עברה שנה, אושר לי ההרכב?

<קריאה:>
כן.

<אבירם דהרי:>
לא קיבלתי מכתב. קיבלתי מכתב שאושר הרכב? למה באתי?
<הרצל יחזקאל:>
חבל, למה הטרחתם אותו? צריך לעבוד למען התושבים.

<היו"ר מירי רגב:>
אני לא הטרחתי אותו. הוא החליט לבוא. 

<יעקב אשר:>
מתי אושר?

<הרצל יחזקאל:>
 לפני שבוע, משהו כזה.
<היו"ר מירי רגב:>
אז איך הוא לא יודע את זה אם לפני שבוע אושר ההרכב?

<הרצל יחזקאל:>
אני אסביר לכם למה.  כיוון שהיו צריכים  לעשות תיקונים.

<אבירם דהרי:>
אם זה כך, אני רוצה שיירשם בפרוטוקול שההרכב אושר.  אני הולך, נכנס את ההרכב, ולהתראות – הכול בסדר.
<קריאה:>
אבירם, - - - את ואזנה?

<אבירם דהרי:>
 אני לא צריך לדבר עם אף אחד,  אני רוצה מכתב רשמי. לא צריך לדבר עם אף אחד. לא קיבלתי שום מכתב עד לרגע זה, נקודה. אני מכיר את כל המכשלות, הרבנים לא מסכימים וזה. אנחנו כבר מתורגלים. אמרנו לרב - - -
<קריאה:>
יש שם הרכב.

<היו"ר מירי רגב:>
למה ההרכב הזה אושר בתיקונים?

<אבירם דהרי:>
לא חשוב, לא חשוב. העיקר ש - - -

<הרצל יחזקאל:>
מכיוון שהיתה מחלוקת בין שני הרבנים, את זה לא אומר ראש העיר, יש רב  אשכנזי הרב הבלין - ויש הרב בן חמו. היתה ביניהם חודשים רבים יריבות מי יהיה הנציג של הרבנים. 
<סגן  השר לשירותי דת אלי בן-דהן:>
חודשים הם רבו ביניהם.

<הרצל יחזקאל:>
בסופו של דבר, אחרי לחץ של סגן השר הגיעו להבנה וזה נגמר. ברגע שזה נגמר התקדם. חבל על היום החשוב של ראש העיר.
<היו"ר מירי רגב:>
וההרכב כפי שהרשות המקומית הגישה אושר?

<הרצל יחזקאל:>
אושר, אושר.

<סגן השר לשירותי דת אלי בן-דהן:>
בדיוק, מילה במילה. הוא יודע את זה היטב.

<אבירם דהרי:>
כבוד השר, אין לי - - -

<סגן השר לשירותי דת אלי בן-דהן:>
אז אני אומר לך. אבירם,  תגיד את האמת מי עיכב. למה אתה מאשים אותנו?

<אבירם דהרי:>
אנחנו עיכבנו? - - - כי זה קדנציה שנייה שאנחנו מאשרים בדיוק את ההצעה של הרב הספרדי. אנחנו רק אומרים לו: תגיד מה אתה רוצה. הוא לא רוצה להגיד.

<סגן השר לשירותי דת אלי בן-דהן:>
אז מה אני אשם? למה אתה מאשים אותי?

<היו"ר מירי רגב:>
כנראה ידעו שיש דיון היום אז זה אושר לך לפני שבוע. העיקר שזה אושר. מזל שאנחנו מוציאים מראש של שבוע את סדר היום של הדיונים.
<יעקב אשר:>
מזל טוב לאבירם.

<היו"ר מירי רגב:>
גבי, בבקשה. לאחר מכן אנחנו עוברים לח"כ וסגן. ראשון הדוברים אחרי חבר הכנסת זה יוסי מבת ים. גבי, בבקשה.

<גבריאל נעמן:>
בוקר טוב, חברים. הגעתי משלומי וקצת התעכבתי בדרך. היה מאוד חשוב לי להגיע לישיבה הזו כי כל מה ששמענו כאן זה שום דבר ממה שתשמעו על שלומי. בחודש 11 שנת 2013 קיבלתי מכתב מכבוד סגן השר עם הנחיות מאוד מאוד ברורות איך למנות את החברים, חמישה חברים, לפי סדר, לפי החוק, לפי התקנות, לפי הכול. שאלתי אחד לאחד. בחודש ינואר, ב-29 לינואר, ישיבת המליאה קיבלה את ההחלטה שלה והעבירה שמות, כולל נציג של הבית היהודי, לסגן השר, ובקשה מאוד אישית לסגן השר למנות את הרכב המועצה הדתית כי כבר עשר שנים אין לנו הרכב מועצה דתית מסיבות כאלה ואחרות, כולל עם הבעיות של הרב המקומי.
<סגן השר לשירותי דת אלי בן-דהן:>
כמה זמן אני מכהן? לא עשר שנים, נכון?

<היו"ר מירי רגב:>
דווקא כשאתה מכהן הוא רוצה לפתור את זה.

<גבריאל נעמן:>
תיכף נדבר. אני לא מדבר על התקופה של השנה הזו. זה לא רק בשלומי זה בכל המדינה, אגב. זה מגמה מאוד מאוד ברורה של הבית היהודי וגם לפגוע בנציגי הליכוד, וכן הלאה, וכן הלאה. 
<סגן השר לשירותי דת אלי בן-דהן:>
תספרי מירי, מי נציג הליכוד. מי פגע? מי שמר עליו? תספרי, מירי.

<היו"ר מירי רגב:>
מקום אחד.

<סגן השר לשירותי דת אלי בן-דהן:>
זה מה שביקשתי.

<גבריאל נעמן:>
בינתיים אף אחד לא שומר על אף אחד.

ב-29 לחודש העברתי את המכתב לשר עם כל ההרכבים. השר הזמין אותי לישיבה. השאלה היחידה שהיתה לו לשאול בנושא של הרכבים זה מה קורה עם שכרו של הרב אלחרר, הרב המקומי של שלומי, שירד על-פי החלטת בית המשפט לחצי משרה. אמרתי: אין כסף לשלם לרב. גם הרב לא עושה שום דבר בשלומי, לכן משרתו תישאר ב-50% משרה. מרגע זה כמובן  מחול השדים, לא תקום מועצה דתית עד שלא יהיה פתרון ועניין לרב. אני כבר אומר לכם שהרב לא יעלה לחצי משרה והרב הזה צריך להפסיק לכהן בשלומי. הלוואי וכבוד השר כן יפעל על-פי מצפונו.

<דוד אזולאי:>
הוא הקים עכשיו ועדה להדחת רבנים. אני מקווה שזה יהיה - - -
<גבריאל נעמן:>
זה ועדות שידיחו רבנים שלא קשורים לבית היהודי.
<דוד אזולאי:>
אנחנו נראה.

<היו"ר מירי רגב:>
מה ענו לך רשמית?

<גבריאל נעמן:>
בסופו של יום, מכתבים אחרי מכתבים, כולל השר בנט וכן הלאה, ועם מכתבים שכתובים באופן אישי לכבוד סגן השר - חברים תכנסו את ועדת השרים כי אין הסכמה. זה הנוהל, זה החוק.

<היו"ר מירי רגב:>
אנחנו נשלח מכתב לראש הממשלה על זה. יצא מכתב מפה ליועמ"ש בעניין הזה.
<קריאה:>
זו הכתובת, לא אנחנו.

<גבריאל נעמן:>
לא רק זה, נציג השר ד"ר דנינו שולח לי שמות של אנשים מהבית היהודי פוליטיים מתוך הרשימה של הבית היהודי במקום תנועת הליכוד, במקום חברי סיעות מתוך הבית, על מנת שיהיה להם הרוב לשמש כיושב-ראש ועדה. כותב לי פה במכתב: אם תמנה זאת נכנס את המועצה הדתית והרב יאשר את השמות. כמובן הרב לא אישר את השמות, גם שלו.
<היו"ר מירי רגב:>
תעביר לי בבקשה. זה חמור מאוד כל מה שקורה פה. גם היועץ המשפטי מבקש את כל ההתכתבויות.
<תומר רוזנר:>
מכל הרשויות שיש להן.

<היו"ר מירי רגב:>
לא, לא. שלומי יעביר לי ישירות ושביט יעביר לי ישירות. היועץ המשפטי רוצה.
<גבריאל נעמן:>
אני אתן לכם מכתב. אתם תקבלו מכתב שהרב של שלומי אומר לנציג סגן השר: מי שמך לשים את השם שלי בכלל? אני לא מתכוון שתקום פה מועצה דתית, וכך הם ממשיכים למשוך את זה הלאה.

<היו"ר מירי רגב:>
גבי, אני אקח נקודתית לטפל בנושא שלומי.

<גבריאל נעמן:>
חברים, גם ועדת השרים לא מתכנסת למרות שיש לי מחר ישיבה עם נציג סגן השר ונציג ראש הממשלה בעניין הזה.
<היו"ר מירי רגב:>
מי זה נציג ראש הממשלה?
<סגן השר לשירותי דת אלי בן-דהן:>
 גבי - - -

<גבריאל נעמן:>
מחר יש לנו ישיבה בשלומי בעניין הזה. אני מאוד מקווה שאני אגיע לנקודה שאנחנו נגיע לוועדת שרים ולהחלטות. 
בנוסף, אני רוצה לומר לך, גברתי היושבת-ראש, שבקשות של הרשות המקומית בנושא של דת, בנושא של בתי כנסת, נמצאות במשרד הדתות ובמשרד הפנים ובמשרד הבינוי והשיכון. עוצרים את הכול. מונעים מהיישוב שלומי להתפתח. לא עוזרים ולא נותנים שום דבר. פוגעים ביישוב שלנו וזה לא יכול להימשך כך.
<יעקב אשר:>
מקצועי, מקצועי.

<גבריאל נעמן:>
פעם אחת דיברו על מפלגת ש"ס שהיא מאוד סקטוריאלית והיא עושה את הכול. חברים, תלמדו מהם איך לתת כבוד לאנשים. אלה עברו את הכול. לכן, אנחנו לא ניתן לזה יד ונלך עם זה עד הסוף.
<דוד אזולאי:>
אתה לוקח על עצמך סיכון לא קטן.

<גבריאל נעמן:>
אני לוקח סיכון? כבר פוגעים בשלומי, ממשיכים לפגוע בשלומי.

<יעקב אשר:>
אבל אתה אמיץ. הם יתנקמו בך. 

<היו"ר מירי רגב:>
על שלומי נעשה דיון נקודתי. אנחנו עושים דיונים נקודתיים בארבע ערים ואחת מהן תהיה שלומי עם ארבעת נציגי השרים הרלוונטיים.

תודה רבה לך, ראש העיר. אנחנו עוברים לחבר הכנסת דוד אזולאי, לאחר מכן יוסי מבת ים.

<דוד אזולאי:>
גברתי היושבת-ראש, אני לא רוצה להתייחס להרכבים כיוון שאני חושב שיש פה שלושה ראשי ערים שהציגו את הדברים בצורה הראויה ביותר, ואולי אלה הן הדוגמאות הקלאסיות למה שקורה עם כל ההרכבים של המועצות הדתיות. 

אני בכל זאת רוצה להתייחס למספר נקודות שלא קשורות להרכבים, ברשותך. אנחנו קיימנו כאן בוועדה דיונים בעניין הבלניות. אני רוצה מהמקום הזה בדיון הזה לזעוק את זעקתן של הבלניות. לצערי הרב, למרות כל מה שנאמר כאן הבלניות, עדיין לא מקבלות שכר, למרות הדיונים גם בוועדה של - - -
<היו"ר מירי רגב:>
אבל נחתם הסכם עם הבלניות אז כשהיה דיון, בחוק ההסדרים.

<עליזה לביא:>
מירי לא נחתם שום הסכם שכר. להיפך, נותנים להם לעבוד - - -

<דוד אזולאי:>
מירי, הבלניות עדיין ממשיכות להמשיך לקבל משכורת רעב.

<היו"ר מירי רגב:>
אני אעשה דיון מיוחד על הבלניות. 
<דוד אזולאי:>
עליזה, את קיימת על זה דיון אצלך גם כן.
<עליזה לביא:>
גם בוועדת כספים.

<דוד אזולאי:>
גם בוועדת הכספים וגם בוועדת הפנים.

<סגן השר לשירותי דת אלי בן-דהן:>
הממונה על השכר מתנגד לשנות את  ה- - -

<יעקב אשר:>
זה דבר אנושי מאוד חשוב.

<היו"ר מירי רגב:>
חברים, אני לא רוצה לפתוח את הדיון הזה לדיונים אחרים. אני רוצה להתמקד כדי לסכם את הסוגיות של ההרכבים והמינויים במועצות הדתיות, דוד, אחרת אנחנו לא נצא מהדיון הזה. את נושא הבלניות הבנתי. אני מבטיחה לך דיון נקודתי בנושא הבלניות.

<דוד אזולאי:>
אני מאוד מודה לך ואני מסתפק בזה. אני גם מבקש דבר נוסף וזה שתהיה ועדה פנייה של ועדת הפנים לראש הממשלה שהוא יושב ראש ועדת שרים לנושא הרכבי מועצות דתיות שיתחיל לכנס את ועדת השרים על מנת להתחיל למנות.

<היו"ר מירי רגב:>
תהיה פנייה אליו עם עותק ליועמ"ש.

<דוד אזולאי:>
תודה רבה, יפה.

יש לי באמת המון נושאים להתייחס אליהם בנושא שירותי הדת היהודיים. אחד הדברים שמקוממים אותי זה שלאחרונה יצא חוזר לכל המועצות הדתיות בארץ. מבשרים להן בשורה טובה שהשנה לא יהיו שיפוצים לא למקוואות, לא לבתי כנסת. אבל 60 מיליון שקל למחשוב המערכת, לזה יהיה תקציב. אבל כשמדובר על שכר לבלניות אין לזה תקציב.
<יעקב אשר:>
המחשבים של נאס"א. זה יהיה מקצועי.

<דוד אזולאי:>
אותו מחשוב, אותה מערכת, אותם 60 מיליון שקל, אני מתחייב לעקוב אחרי העניין הזה, אני לא מתכונן להרפות מהעניין הזה. זה מריח לא טוב, בלשון עדינה אני אומר את הדברים האלה. לא יעלה על הדעת שעדיי מועצות דתיות יושבות במבנים ישנים. לדוגמה, בראשון לציון העירייה עברה למבנה מפואר רב קומות. המועצה הדתית שנותנת שירות ל-150,000 איש עדיין שוכנת באיזה מבנה רעוע, עלוב, מסכן. אחר כך יש פלא למה לאזרחים יש טענות כלפי שירותי הדת היהודיים? איך יתנו שירות דת כאשר לא מתחשבים בדברים האלה וכאשר משקיעים כסף בשטויות ובדברים העיקריים לא משקיעים?

אני בכל אופן מודה לך ומקבל את הסיכום שלך לגבי שני הדברים שהם מאוד מאוד חשובים גם לגבי הבלניות וגם לגבי יושב ראש ועדת שרים. תודה.

<היו"ר מירי רגב:>
תודה רבה. ראש עיריית בת ים, בבקשה.

<יוסי בכר:>
גברתי היושבת-ראש, תודה רבה על רשות הדיבור. אני יוסי בכר ואני ראש עיריית בת ים בפועל כבר שמונה חודשים.  כולכם מכירים את המצב המורכב אצלנו. אנחנו לקראת בחירות בינואר כנראה. 

אני רוצה לומר שאנחנו העברנו את הנציגים שלנו למועצה הדתית כבר לפני כחודשיים או שלושה למשרד הדתות. עד היום לא נעשה דבר. יותר מזה, מינו ממונה זמני של המועצה הדתית מבלי להיוועץ עמנו. לכם יש איזשהו יועץ מהבית היהודי שהוא חבר מועצה אצלנו. למרות כל המכתבים שאנחנו שולחים וכל ההתראות  אנחנו לא מקבלים אפילו טלפון אחד ממשרד הדתות לנסות להגיע לאיזושהי הסכמה. אין שום הסכמה בינינו. הממונה הזה לא מקובל עלינו, הוא עושה דברים שלא מקובלים עלינו.

<היו"ר מירי רגב:>
זה היה ממונה שהיה?

<יוסי בכר:>
הוא ממונה גם מקודם.

<היו"ר מירי רגב:>
הוא האריך לו. בעצם מה שעשה בן דהן זה מה שהוא הסביר פה בתחילת הוועדה.

<סגן השר לשירותי דת אלי בן-דהן:>
זה גם לא נכון,  זה לא ממונה. הוא נבחר בהרכב. סתם – דברים לא נכונים. תאמר דברים נכונים, הוא נבחר בהרכב. זה לא ממונה. 

<יוסי בכר:>
היושב ראש הקודם היה בנימין אלחרר שהפך להיות חבר מועצה. הוא ממונה זמני

<סגן השר לשירותי דת אלי בן-דהן:>
הוא לא הממונה, הוא נבחר. דבר נכון. אם אתה לא יודע היועצת המשפטית תסביר לך, אבל תפסיקו להגיד דברים לא נכונים.

<היו"ר מירי רגב:>
מה זאת אומרת "נבחר"? הוא נבחר על-ידי ההרכב?

<סגן השר לשירותי דת אלי בן-דהן:>
בוודאי, הוא נבחר.

<היו"ר מירי רגב:>
מתי נבחר ה - - -?

<סגן השר לשירותי דת אלי בן-דהן:>
אסביר לכם. מיד אחרי הבחירות מי שכיהן ראש מועצה דתית נבחר כחבר מועצה. חבר מועצה לא יכול להיות. 
<היו"ר מירי רגב:>
לא יכול להיות כפל תפקידים.

<סגן השר לשירותי דת אלי בן-דהן:>
הוא החליט שהוא בוחר להיות חבר מועצה. הוא התפטר מתפקידו כראש מועצה דתית. מועצה דתית התכנסה ובחרה את סגנו כראש המועצה – זה הכול.

<חגי אברהמי:>
יש פה סוגיה נוספת. בינואר יש להם בחירות. על-פי הלוח הסיעתי ישתנה שם ההרכב. כרגע אי-אפשר לעשות בחירות בבת ים. ראש העיר בת ים אומר שכנראה בינואר יש בחירות בעיר. ממילא הפילוח הסיעתי ישתנה שם.
<קריאות:>
לא, לא.

<היו"ר מירי רגב:>
מה פתאום? רק לרשות.

<יעקב אשר:>
הלך עוד תירוץ, תמצאו משהו אחר.

<היו"ר מירי רגב:>
היועץ המשפטי, כדי שאתה לא תטעה כי היועצים המשפטים של משרד הדתות הטעו כמה פעמים את בן דהן, לדוגמה, באחריות ובאי-אחריות שלהם על הכותל הקטן, ובסוף הסברנו לכם ולימדנו אתכם יש לכם אחריות על הכותל הקטן – לא נחזור על זה. הייעוץ המשפטי צריך ללמוד את העניין. בבת ים הולכים לבחירות רק לראש העיר. קרי, אפשר ללכת ולהיוועץ ולעשות מועצה דתית שתהיה כרגע מקובלת על מה שקורה. צריך לראות איך מניעים את התהליך הזה. הרצל, שמעת?
<אבי בן משה:>
אני טיפלתי בבת ים. אני רק רוצה לומר משפט שראש העיר בפועל לא אמר אותו והוא ששום הליך בירוקרטי, קרי, שאלונים שהם הדבר הכי בסיסי, הם לא מילאו. רק אתמול היועמ"ש של עיריית בת ים ביקשה אם אפשר לקבל את השאלונים שזה התהליך הכי ראשוני ואת זה הם עדיין לא ביצעו. אז עם כל הכבוד, אנא מלאו ראשית את ההליכים הבירוקרטים שאתם נדרשים ואחרי זה נוכל לדבר על שאר התהליך.

<קריאה:>
אבל עשינו את התהליכים האלה.

<היו"ר מירי רגב:>
הרצל, אני אומרת לך שאין כאן עניין שהם לא עשו והם כן עשו. התפקיד של המשרד הוא לדאוג שיהיו הרכבים של מועצות דתיות – זה התפקיד. אנחנו דואגים שלא יהיו ועדות קרואים, אתם צריכים לדאוג שלא יהיו ממונים, נכון? תראה איזה הבדל. אתם רוצים למנות, אנחנו רוצים שיהיו בחירות.

<הרצל יחזקאל:>
לא, לא  - - -

<סגן השר לשירותי דת אלי בן-דהן:>
ממש לא. עובדה שלא   - - - אף אחד.

<היו"ר מירי רגב:>
בגלל זה אצלנו כועסים הליכודניקים ואצלכם אוהבים אתכם הפעילים. אבל מה לעשות, אנחנו רוצים שיהיו בחירות, לא רוצים למנות, ולכן אין ועדות קרואות.

<סגן השר לשירותי דת אלי בן-דהן:>
הליכוד לא יודעים מה זה פוליטיקה, אין פוליטיקה בליכוד.
<היו"ר מירי רגב:>
אתה רואה שבבת ים אין הרכב. הוא ישלח את השמות, הוא ישלח את - - -. לך אליהם, שב איתם ותראה מה צריך לעשות כדי לטפל בזה. 

<יוסי בכר:>
רק אתמול, כנראה בעקבות הוועדה שאמורה להתקיים היום, אחרי שמונה מכתבים שלנו ביקשו מאיתנו שאלונים כשהעברנו את השמות לפני חודשיים או שלושה.

<היו"ר מירי רגב:>
זה ברור לי לחלוטין.

<סגן השר לשירותי דת אלי בן-דהן:>
ממש לא נכון.

<יוסי בכר:>
הממונה הזמני חייב להיות בהסכמה שלנו. אני אומר לכם חד משמעית שהממונה הזה לא יכול - - -

אני רוצה לומר דבר אחד, הממונה הזמני הזה ביצע מחטף כשהוא פיטר אב לחמישה נציג ש"ס שלא הולך עם נציג הבית היהודי שמתמודד בבחירות הקרובות.

<היו"ר מירי רגב:>
היועמ"ש ותומר, האם אתם שומעים את מה שאני שומעת?

<קריאה:>
לא יכול להיות.

<דוד אזולאי:>
אני מסכים איתך, לא יכול להיות. לא יעלה על הדעת דבר כזה.

<יוסי בכר:>
יש שם אנשים שנמצאים חמש שנים בתפקיד מסוים במועצה. פתאום גילו שהם לא בתקן ואז פיטרו אחד מהם. מסתבר שלאותו תפקיד הכניסו חבר מהבית היהודי.

<דוד אזולאי:>
הוציאו אחד מש"ס והכניסו אחד מהבית היהודי? תבדוק את הנתונים, לא יכול להיות דבר כזה.

<יוסי בכר:>
קודם כל, אני מבקש שהממונה הזמני יהיה על דעתנו. אנחנו חייבים להתייעץ בעניין הזה. אי-אפשר להתייעץ עם חבר מועצה חבר הבית היהודי ולא עם רשות הרשות – חד משמעית. מעולם לא דיברנו עם כל המכתבים שאנחנו מוציאים. יש התעלמות מוחלטת מאיתנו. גם בנושא - - - אני שלחתי מכתב לכבודו רשמתי, והעברתי את זה גם במועצה, שאנחנו מבקשים שנציג הבית היהודי לא יהיה נציג - - -בוועדה הזו ואני כראש רשות אהיה זה ששותף בוועדה של חמישה.

<סגן השר לשירותי דת אלי בן-דהן:>
אני חושב שקיבלת תשובה. שלחת מכתב וקיבלת תשובה – תגיד.

<קריאה:>
לא שלחתם תשובה.

<קריאה:>
קיבלתם חמישה מכתבים בחודש האחרון.

<חנה כהן:>
ראשית, הטענה הראשונה היתה של משרד הדתות זה שבגלל שאנחנו הולכים לבחירות אי-אפשר לעשות הליך של מועצה דתית. 

<קריאה:>
בסדר, העברנו את הנושא.

<חנה כהן:>
עברתם,  אבל זו היתה שרשרת של שלושה מכתבים.

<יעקב אשר:>
שלושה מכתבים עד עכשיו, - - - שהם לא ידעו שהבחירות זה אישיות.

<חנה כהן:>
לגבי נציג העירייה לבחירת רב העיר – אנחנו אמרנו לכבוד סגן השר - - -

<סגן השר לשירותי דת אלי בן-דהן:>
אין בעיה שתדברו על זה רק אסביר לך את העניין.

<חנה כהן:>
מסרבים להחליף אף על-פי שמועצת העיר הביעה את דעתה שהיא רוצה לשנות את נציג שהעירייה בחרה לפני ארבעה חודשים לנציג אחר. אני לא מבינה מה הבעיה – הליך מינהלי.

<סגן השר לשירותי דת אלי בן-דהן:>
זה לא קשור לעניין אבל אני רוצה להסביר. גברתי היקרה, היועצת המשפטית, יש כללים במשפט המינהלי. את צריכה לדעת אותם. אני משפטן קטן אבל אסביר לך קצת. במשפט המינהלי כשהליך מתחיל אי-אפשר לעצור אותו באמצע.

<חנה כהן:>
לא אמרנו לעצור.

<סגן השר לשירותי דת אלי בן-דהן:>
קיבלתם מכתב מסודר. אי-אפשר באמצע ההליך להחליף נציגים, אין דבר כזה.

<חנה כהן:>
זה לא נכון, תשאל את היועץ המשפטי. אפשר להחליף נציגים ולהמשיך את הדיון מאותה נקודה שהוא הפסיק. לא ביקשנו לבטל החלטות קודמות שהתקבלו. לא ביקשנו לעשות שום דבר, רק להחליף.
<היו"ר מירי רגב:>
גם בת ים כמו שלומי וכמו ערים אחרות יעבירו לנו את החומר ואת ההתכתבויות מול המשרד לענייני דת.

<דוד אזולאי:>
גברתי היושבת-ראש, מה עם אלה שלא באו היום לפה? 

<היו"ר מירי רגב:>
תיכף יהיו סיכומים גם מערכתיים וגם נקודתיים.

<דוד אזולאי:>
שאולי נציג מרכז השלטון המקומי יפנה וירכז את הנושא.

<היו"ר מירי רגב:>
נעשה גם וגם.

<דוד אזולאי:>
אדוני נציג השלטון המקומי, אולי תהיה פנייה שלכם בעניין הזה לכל הרשויות ותעבירו בצורה מסדרת.

<היו"ר מירי רגב:>
תעביר בצורה מסודרת. נציג אריאל, בבקשה.

<יחיאל טועמי:>
יש לנו באריאל ממונה ואנחנו הולכים לקראת מועצה דתית. יש לנו שיתוף פעולה מדהים עם הרב וצריך להגיד את האמת. נפגשנו איתו, יש לנו אוזן קשבת איתו והוא עובד איתנו. אנחנו עובדים בצורה מאוד מסונכרנת וטובה.

בדיון קודם אתה דיברת על רפורמה במועצות הדתיות. איפה זה עומד באמת? אנחנו מקימים מועצה דתית חדשה ודיברנו אז על מנכ"ל. היה לנו דיון איתך ואנחנו רוצים לעמוד איפה זה עומד ואם זה בכלל חופף את המועצות הדתיות החדשות.

<סגן השר לשירותי דת אלי בן-דהן:>
אני אסביר.

<היו"ר מירי רגב:>
תודה רבה, יחיאל. חברת הכנסת עליזה לביא. אחר כך עמי דהן.

<עליזה לביא:>
גברתי היושבת-ראש, אני מודה לך על הדיון החשוב הזה. אני יושבת פה הרבה זמן כדי לדבר משום שהנושא הזה חשוב לכולנו. שירותי הדת במדינת ישראל הולכים אחורה ולא הולכים קדימה בכלל. יש הרבה מאוד צרכים חדשים והורגלנו לחשוב בקונוונציות מקובלות לגבי מה זה שירותי דת ומי אמורים להיות שירות הדת, אבל מי גם מודר מהם שנים רבות, ועוד לפני שאני מדברת בכלל על עניין גברים-נשים.

בשירותי הדת במדינת ישראל צריכים לעשות שינוי. הרפורמה שאתם מדברים עליה היא לא רק במינויים פוליטיים. אני יושבת פה ומקשיבה ומבינה איך למעשה הפוליטיקה השתלטה על שירותי הדת במדינת ישראל. הגיע הזמן שכולנו נבין מה זה התפקיד של המועצות הדתיות. 

אדוני סגן השר, אני מברכת אותך על הפעילות שלך ועל היוזמה שלך וגם על כל העניין שלך וההקשבה שלך.

<דוד אזולאי:>
הנה, אתה רואה? כשאתה עושה את מה שהם צריכים לעשות והם מברכים אותך - כל הכבוד. אתה מקבל גיבוי מהקואליציה.

<סגן השר לשירותי דת אלי בן-דהן:>
גם מחבר הכנסת מרגי קיבלתי.

<עליזה לביא:>
יחד עם זאת, היום פועלות 132 מועצות דתיות כמו שאתה יודע, ולמעשה מתוך ה-944 החברים בהן יש לנו רק 29 נשים חברות במועצות הדתיות. בכל הפוליטיזציה הזאת שנעשית כאן בהקשרים, בנטוורקינג, ובכל תן לי ואתן לך, שימוש של רבנים בהגדלת משרה כדי לאייש חבר כזה או אחר, נשים באיחור של שנות דור לגבי כל מה שקשור לעניין הזה של שירותי הדת במדינת ישראל. 
אדוני, מי כמוך יודע שכשבונים עיר חדשה, לפני בית כנסת, למשל, מבחינה הלכתית בונים מקווה. המקוואות במצב גרוע. המקום של שכר הבלניות שנים הולך אחורה. מישהו יכול לעשות סמינריון על הפער בין משכורת של רב עיר לבין משכורת של בלנים. אדוני, זה שמים וארץ ואתה יודע את זה. אין להן הסכמי שכר. הן נאלצות לעבור ממקווה למקווה כדי שלא תהיה קביעות ולא כלום. זה לא הזנחה של קדנציה אחת, זו לא אשמתך, אבל אדוני, הגיע הזמן שכולנו נבין מה צריך להיות המקום של שירותי הדת במדינת ישראל ולא להבין שזו אסופה של ג'ובים – זה לא המצב. כולנו משחירים את פניה של היהדות. זה לא עניין מפלגתי, זה לא עניין אידיאולוגי ולא פוליטי, זה עניין של העתיד שלנו כאן. הגיעו לכאן עולים חדשים שלא מכירים מה זה  שירותי דת ולא יודעים. איפה אנחנו במקום הזה? 
<דוד אזולאי:>
אין תקציבים. שמשרד האוצר שלך ייתן תקציבים. המועצות הדתיות = 90% זה שכר, 10% פעולות, תבינו את זה. הגיע הזמן שתגידו לשר האוצר שלך שיעביר כספים למועצות הדתיות שיוכלו לתת שירותי דת ראויים.

<עליזה לביא:>
זה לא עניין של תקציבים. לפני ששר האוצר שלי הגיע לתפקיד שלו, כל הירושה הזאת הגיעה אלינו. בדיון לפני חצי שנה, אדוני, בנוכחות המנכ"ל שלך, בוועדת כספים דרשנו שקיפות. 

גברתי, אני מברכת אותך על הדיון הזה שאני בטוחה שהוא התחלה של דיונים נקודתיים, כמו שהזכרת, בהקשרים של מועצות שונות. פניתי לראשי הערים ודרשתי וביקשתי מהם לשמוע על ההמלצות שלהם לגבי ההרכבים. הזכרתי להם את החובה שלהם. כמו שאת יודעת, 45% המלצות זה ראש עיר, 45% רבנים, ו-10% אדוני סגן שר הדתות.

<קריאה:>
הפוך.

<היו"ר מירי רגב:>
45%, 45% ו-10%.

<עליזה לביא:>
אוקיי ו-10%. יחד עם זאת, גברתי, אני מדברת איתך על שינוי. בשנת 1986 היה בג"צ שקדיאל המפורסם. זה לא עניין של נשים לטובת נשים או לטובת גברים. המקום הזה שאין נשים במועצות הדתות, שירותי הדת הולכים אחורה. כולנו צריכים להבין שנשים זה לא רק לטובת נשים, זה לטובת החברה כולה. 

אדוני, אני מבקשת את עזרתך כאן.  

<סגן השר לשירותי דת אלי בן-דהן:>
את מקבלת יותר.

<עליזה לביא:>
אני יודעת, הנושא הזה חשוב לך. גברתי, יש לי הצעת חוק ואת חתומה עליה. הצעת החוק עברה כרגע קריאה טרומית והיא תחכה לרפורמה שלך, אדוני. אבל אני אומרת לך, זה עניין שכולנו צריכים להתגייס לבוא ולשנות. תודה.

<היו"ר מירי רגב:>
תודה רבה לך. עמי דהן, בבקשה. לאחר מכן יערה ישורון, חברת מועצה במזכרת בתיה.

<עמי דהן:>
בוקר טוב, חברת הכנסת מירי רגב ואדוני סגן השר. אני הגעתי לפה מאביבים לאחר שאני רואה שלושה חודשים כחבר מליאה במועצה את הברברת ואת האי-נעימות ואת המצב החברתי במועצה שלי שמשתנה מיום ליום בעקבות מתחים כאלה ואחרים וזה מתחיל דווקא מהנושא של מועצה דתית. לא ראיתי את זה במשך כל השנים שבהן אני גדל ביישוב ובחברה.  אני די מעורה בחברה כי אני נציג חקלאים וגם נציג במועצה האזורית שלי. 
שלחתם מכתב. יש לנו ראש מועצה דתית. ריבון העולמים, לפני שנה וחצי מיניתם אותו. אני אומר לכם שהוא העלה את הנושא הזה של שירותי דת כמה רמות למעלה. בסקר של המועצה הוא קיבל מקום ראשון בטיפול מהאנשים למטה ועד האנשים המבוגרים למעלה. הוא לא החסיר שום דבר. אישית הייתי באחד מבתי העלמין ושלחתי לו מכתב על כמה דברים קטנים. לא הייתי צריך אפילו לבוא ולשאול אותו, הוא גם לא היה להגיד לי, ראיתי איך הדברים האלה טופלו בדיוק אחרי שבוע שביקרתי שם. אם הדבר הזה, אם הנחלה הזאת עובדת כמו שצריך למה צריך לשנות אותה?

<היו"ר מירי רגב:>
הוא מתפקד לבית היהודי?

<עמי דהן:>
הוא לא. אבא שלי שם, הוא לא. בשלושה החודשים האחרונים האלה במליאה לקחו את השבעה, ואני חבר מליאה. אישרו אותם אצל היועץ המשפטי. ניסיתי אישית להשיג אותך.
<סגן השר לשירותי דת אלי בן-דהן:>
אני האדם הכי זמין בעולם.

<עמי דהן:>
בסוף אחרי שהוא אישר אותם, המליאה אישרה אותם, אני אומר לך, נציג שלך ומטעמך ואומר: אני אהיה יושב ראש מועצה דתית – מה שכולם מתרעמים עליו.

דבר נוסף, מכתב שלך. אתה נתת שאתה ממליץ על ארבעה. אני יכול להגיד את זה, גם אם תתבע אותי אישית, שאתה לא מכיר אף אחד מהארבעה, למעט אחד. אני אומר את הארבעה ואני אומר לך, אתה יכול לצטט אותי, גם שתיים - לא הייתי שם אותם. אני בא כי כך חונכתי במשך 25 שנה בצבא, ומירי בחלק מהתפקיד גם היתה המפקדת שלי.

<היו"ר מירי רגב:>
תעביר אלינו עותק של המכתבים האלה.

<עמי דהן:>
אני אומר את הדברים האלה כי אני נלחם על צדק. אני פה לא במועצה דתית ולא כלום. כך נלחמתי בשביל החקלאים, וכך אעשה, וכך חונכתי מבית אבי. אני רוצה לומר לך, גם במכתב הזה. יתרה מזאת, אמרו לי בבוקר: אם תכניסו נציג מהמפלגה אז הכול יהיה בסדר. 

דבר אחרון, לקחתי צעד אחד קדימה. רצתי בכל יישובים בוועדים, והחברים מכירים אותי שאין לי שום אינטרס ושום דבר שם, והחתמתי את כולם, כל הוועדים – לא היה אפילו אחד. אם היה אחד אפילו שאומר שהוא לא מרוצה מההרכב של המועצה, ויש לנו נציגות גם של בנות מכל האזור, מכל היישוב, כולל חילונים ודתיים, עשינו גם את ההרכב הזה כדי שתהיה מועצה. אם יש נחלה שעובדת טוב, למה לשנות אותה? בלי שום קשר לפוליטיקה - המפלגה שתרים ותעשה לטובת האינטרס של מדינת ישראל כולם ישימו. בסוף כולם כשהם באים לשים את הפתק הם שמים את הפתק מה טוב למדינה, לא מה טוב בשבילם. תודה.

<היו"ר מירי רגב:>
תודה. אנחנו גם רוצים את ההתכתבויות שלך. היועץ המשפטי של הוועדה ביקש.

יערה ישורון, בבקשה.

<יערה ישורון:>
תודה. אני חברת מועצה במזכרת בתיה. קודם כל, אני באמת רוצה לחזק את ידי סגן השר, ובכלל המשרד. זה מאוד קשה לעשות שינוים, אני רואה את זה אצלנו במועצה ובכל מקום. זה מאוד קשה לעשות שינויים ולשנות את המציאות, ובאמת בכלל כל הנושא של ייצוג נשים שהוא באמת בתחתית המדרגה בכל העשייה הציבורית באופן כללי, במשרדים, בכל מקום - אנחנו לא נמצאות שם. יש איזושהי קהילה גברית. שום דבר לא מכוון,  כל אחד מביא את החברים שלו. אבל אנחנו לא נמצאות שם, וכך אנחנו גם לא מגיעות לתפקידים אחרים. למשל, אם מי שנמצא באסיפה הכללית של חברה קדישא זה נציגי מועצות דתיות אז אם אין נשים שהן במועצות דתיות אז גם אין נשים בחברה קדישא וכו' וכו'. זה משפיע על הכול.
אז קודם כל, אני באמת מחזקת את ידי סגן השר כי עצם הדרישה ולא לאשר הרכב שאין בו לפחות אישה אחד זה מאוד מבורך. זה לא פשוט, אני רואה שיש פה הרבה אנשים שזה גם - - -

<יעקב אשר:>
ובלבד שהיא תהיה מהבית היהודי.

<נילי בן גיגי:>
זה לא נכון, אני לא מהבית היהודי.

<היו"ר מירי רגב:>
אני חייבת להגיד פה שיש דברים. מה לעשות, אנחנו לא נשפוך את התינוק עם המים. לא נעשה את מה שעשו לרבנות הראשית עם הגיור. יש דברים טובים שעושה בן דהן וצריך לחזק אותם על זה, ויש דברים שיש פערים ונדבר על הפערים. בעניין הזה שאפו. נשים צריכות להיות מיוצגות וטוב שהן יהיו מיוצגות, מה לאשות. אי-אפשר להרים את האישה כמבשלת טוב, מכינה שבת, מגדלת את הדברים. יש עוד כמה דברים, תאמין לי.
<קריאה:>
זה בסדר, אבל שיהיה מכל הקשת הפוליטית, מה שאמרת באילת.

<היו"ר מירי רגב:>
בזה אני מסכימה מאה אחוז, מכל הקשת הפוליטית.

<יערה ישורון:>
אישה אחת זה מעולה, זה לא מספיק. כשאישה יושבת מול חמישה או שבעה או 11 גברים היא נמצאת בעמדת נחיתות, נקודה. ככל שיהיו יותר נשים זה יהיה יותר מאוזן וגם המועצה הדתית, כולם ירוויחו מזה. 

אותו הדבר לגבי מה שקורה בנוגע ליושבי ראש. אני לא בקיאה בפרטים ואני לא יודעת מתי נכנסו הקריטריונים של יושבי ראש מועצות דתיות. לנשים מאוד קשה להגיע לתפקיד הזה בגלל התהליך, בגלל כל מה שדיברנו, תהליכי ארוכי שנים, וקשה להן בכלל להיות מועמדות לדבר הזה. כאן צריך איזושהי עזרה. אני כן רואה שהמשרד מאוד מאיר את פניו לשם וזה מבורך. אבל כן צריך להגיד את זה, זה קשה לנשים ונשים צריכות כאן את העזרה, לא בגלל שהן פחות טובות, אלא בגלל שמסלול החיים שלהן הוא אחר לחלוטין.

<בהיו"ר מירי רגב:>
ברור לי לחלוטין, נעשה את זה.

<יערה ישורון:>
הליך הבחירות למועצות הדתיות הוא לא שקוף והוא צריך להיות. רק עכשיו כשאני חברת מועצה פתאום הבנתי את זה. פתאום ראיתי את זה ופתאום ניגשתי לזה. לא היה לי שום מושג מזה לפני זה.
<היו"ר מירי רגב:>
לדעתי, תהליך הבחירות למועצה הדתית צריך להיות בדיוק כמו לראש העיר ואז לא יקרו כל הדברים האלה, זה מה שנעשה. בסופו של דבר, כשהדברים לא נעשים נכון צריך לשנות אותם מהשורש. אבל נטפל  גם בזה, לאט, לאט.
חבר הכנסת יעקב אשר.

<יעקב אשר:>
גברתי היושבת-ראש, אני חושב שנעשה פה עוול לאג'נדה שתמיד אומרים שהליכוד זה ג'ובים ודברים מהסוג הזה. תאמיני לי, הליכוד עוד לא עשה 10% ממה שהחברים המקצוענים האלה שמדברים על מקצוענות עושים תחת המעטה הזה של המקצוענות.  אנחנו רואים את זה לאורך כל הדרך בכל מיני דברים שקורים. אתן דוגמה מתקציב שהיה מתקצב תלמידי חו"ל שבאים לארץ ללמוד כאן והבית היהודי בא להיאבק עבור אותם חרדים שהפסיקו להם את התשלום הזה. מכל הפשרה, בסופו של דבר, יצא שהתקציב יישאר, אבל יעשו קריטריונים שיהיו רק טובים למי שהוא במקרה דתי לאומי ולא חרדי עם השקפת עולם אחרת. כולנו יודעים את ההבדל בין גנב - - -
<סגן השר לשירותי דת אלי בן-דהן:>
רק תאמר באיזה משרד זה קיים, אני רוצה לשמוע.
<יעקב אשר:>
זה במשרד החינוך, לא הדתות. אבל החברים שלך, לא דיברתי עליך. כל אחד עושה את העבודה שלו במשרד שלו. מה ההבדל בין גנב לשודד?  גנב הוא בשקט, לפחות מתבייש בזה. היום הבית היהודי פשוט שודד.
<היו"ר מירי רגב:>
אין "חשומה" – אין בושה.

<יעקב אשר:>
תראו איזה מכתבים ואיזה דברים, בלי בושה. יש זמן, השעון מתקתק. יושבים וממנים אנשים רק עם זהות פוליטית ברורה, ושלא יבלבלו את המוח, וכשהם מדברים על מקצועי ועל דברים שייעשו רק על-פי מכרז כשהנציגות במכרז הזה - - -. אדוני היועץ המשפטי של הוועדה, אתה מתכוון לכך ביושר, אבל הם לא מתכוונים לכך כי הנציגות במשרד היא הקובעת בסופו של דבר מי שיהיה. פשוט בית חרושת לג'ובים. 

עלה סגן השר להציג לפני יום יומיים את הוועדה החדשה להדחה של רבנים שלא מתפקדים. פשוט הם הגיעו לזה, לנסות לחפש - - - 
<היו"ר מירי רגב:>
יש כאלה. היו כאן כמה ראשים שהתחננו ואמרו על הרב הראשי. אני רוצה להביא את זה כמו גזברים וכמו יועצים משפטיים.

<יעקב אשר:>
מצוין, גם אני בעד. 

<סגן השר לשירותי דת אלי בן-דהן:>
זה יהיה אצלך, עבר קריאה ראשונה. גפני ביקש מדע.

<דוד אזולאי:>
אני ביקשתי ועדת הפנים, תגיד את זה לשם האיזון.

<היו"ר מירי רגב:>
אין על אזולאי. מה הייתי עושה בלעדיך פה בוועדה הזו?

<יעקב אשר:>
עם כל הכבוד, שיהיה לך ברור, אם את חושבת שכל ההצעה הזו שהביא סגן השר היתה בשביל - - - תראי מי ההרכב של הוועדה. תקראי את החוק.

<היו"ר מירי רגב:>
נראה, יהיה דיון.

<יעקב אשר:>
ראית את ההרכב של זה? דיין שימונה על-ידי מי? שימונה על-ידי כבוד השר, לא על יד הרב הראשי, לא על-ידי יושב ראש מועצת הדיינים. תאמינו לי שאם יש רב שלא מתפקד יש דרכים לעשות את זה. אבל הם מחפשים עוד ג'ובים. הנה, אתה רואה שהוא לא נותן לך לכנס מועצה דתית כי הוא רוצה שהרב הזה יישאר.

<גבריאל נעמן:>
כיוון שהוא מהמפד"ל. 

<יעקב אשר:>
אה, הנה - סיפור כזה. איך אתה עומד על הבמה לפני יומיים ומדבר על ועדה ועל הדחה כשאומר לך ראש עיר שיש לו רב שלא מתפקד? אני לא מכיר את הרב הזה ולא את הסיפור הזה.

<גבריאל נעמן:>
ארבע כשרויות בשלומי. 

<יעקב אשר:>
רוממות הצדק בפיכם וחרב הפרוטקשניזם בידכם. אתם פשוט עושים מה שש"ס לא חלמו לעשות, מה שהליכוד עוד לא למד לעשות. אתם פשוט מושחתים, מושחתים, מושחתים, אבל מקצוענים.

<גבריאל נעמן:>
הם לא יצליחו, אל תתבלבל.

<היו"ר מירי רגב:>
חובב, בבקשה.

<חובב צברי:>
שמי חובב ואני ראש המועצה של קריית עקרון. לנו כרגע יש ממונה עוד מהקדנציה הקודמת. אני זכיתי בסיבוב השני.

<היו"ר מירי רגב:>
מה זה ממונה מהקדנציה? גם בקדנציה הקודמת היה ממונה? לא היה הרכב.
<סגן השר לשירותי דת אלי בן-דהן:>
ש"ס מינו. עוד מעט אספר לך.

<היו"ר מירי רגב:>
הממונה היה בעבר והוא ממשיך?

<חובב צברי:>
לא, הוא לא ממשיך. נפגשתי עם השר וגם עם העוזרים שלו בעניין. אני פשוט רוצה להדגיש שלנו יש קצת יותר זמן כי אני נבחרתי בסיבוב שני וזה לא היה קל. היה צריך לעשות סיבוב שני שלנו. יש לנו יותר זמן ויש לנו גם - - -

<תומר רוזנר:>
אין לו.

<היו"ר מירי רגב:>
אומר היועץ המשפטי שאין לך יותר זמן.

<תומר רוזנר:>
ממש לא. אין לך שום יותר זמן כי הבחירות הן למועצה. הבחירות לראש הרשות לא רלוונטיות, ב-22 ל- - -

<היו"ר מירי רגב:>
הוא אומר שמה שרלוונטי מבחינת החוק זה הבחירות למועצה ולא הבחירות של ראש המועצה.

<הרצל יחזקאל:>
אבל מכיוון שסגן השר לא רוצה למנות מינויים פוליטיים הוא נותן לו את הזמן למרות ש- - -

<היו"ר מירי רגב:>
תיכף אני אוספת את הדמעות. יש לך דלי מספיק גדול?

<הרצל יחזקאל:>
עוד לא שמעתי מינוי פוליטי אחד. אנחנו שעתיים כאן.
<חובב צברי:>
ראשית, אני כן דורש ומבקש את הזמן כדי להתארגן כי המורכבות של מועצה דתית, מהניסיון הקצר והלא הארוך שיש לי בעניין, הוא באמת לא פשוט. אני לא כמו אבירם, הוא ראש עיר ותיק, והאחרים.  יש לנו שבעה ויש לנו כבר מועמדת שהיא לפחות מבחינתי מועמדת אישה. היא לא ליושב ראש אומנם אבל בתוך זה כי הם בסוף הם נבחרים בתוך הסיפור עצמו. מאוד חשוב שתהיה אישה. שירותי הדת אצלנו ניתנים בצורה טובה, אני  אומר זאת בצורה ברורה. אפילו בסקר שנעשה היינו מקום שני בארץ וזה לזכות המועצה הדתית והמשרד. 
<סגן השר לשירותי דת אלי בן-דהן:>
חובב, יש שיתוף פעולה איתנו או לא?

<חובב צברי:>
יש שיתוף פעולה מצוין. אני כן מבקש שבסוף הדברים יבואו בצורה פורמלית בתיאום ומראש הרשות. בסך הכול התיאום הוא טוב.

<היו"ר מירי רגב:>
אתה לא רוצה שיהיה לך ממונה שאתה לא תדע עליו, מה שאמר פה בכר.

<חובב צברי:>
כן. 

<סגן השר לשירותי דת אלי בן-דהן:>
גם הוא - זה לא נכון מה שאמר. אין ממונה בלי - - -, אין שום ממונה.

<קריאה:>
- - -נועל את הדלת, שולח את כולם הביתה. אני כראש רשות עושה את זה. זה מה שעשינו בעבר. גברתי, המשרד לא יכול לכפות עלינו כלום. סוגרים את הדלת, להתראות.

<חובב צברי:>
מבחינתי, אני מקווה מאוד שייתן לי את הארכה ואני מקווה שבחודש הקרוב נסיים את העניין הזה כמו שצריך בהסכמה.

<היו"ר מירי רגב:>
אני בטוחה שהוא ייתן לך ארכה יותר מחודשים ולאור זה שנבחרת עכשיו. קודם כל, שיהיה לך בהצלחה. גם ועדת הפנים לשירותכם לסייע בכל מה שצריך. קריית עקרון היא מקום טוב, צריך כמובן לדאוג גם שיבואו עוד ועוד תושבים לקריית עקרון. אנחנו נעזור לכם ושיהיה לך באמת בהצלחה. אני בטוחה שסגן השר בוודאי יתייחס לזה וייתן  לך את ההארכה כדי שתגיעו להרכב המוסכם על כולם כדי שהמועצה הדתית תוכל לתת את השירותים שלה. חובב, תודה.

שחר אילן, בבקשה.
<שחר אילן:>
שחר אילן, סמנכ"ל עמותת חדו"ש לחופש דת ושוויון. אנחנו הוצאנו נייר שמסכם את המצב שנה לאחר הבחירות לרשויות. אם תרצי אעביר אותו לוועדה.

<היו"ר מירי רגב:>
למי הוצאתם נייר? לסגן השר?

<שחר אילן:>
הוא פורסם בוואלה.

<היו"ר מירי רגב:>
סליחה שאני לא מתעדכנת באמצעות התקשורת על פעילות כזו ואחרת. אם אתה רוצה שנלמד את זה שלח את זה אליי.

<שחר אילן:>
בסדר גמור, אשמח להעביר אותו. המצב הפורמלי לפחות, ואם סגן השר אומר ש-38 מועצות הורכבו, אני מאמין שכך זה אכן נראה במשרד הדתות, פורמלית המצב חמור בהרבה. 19  מועצות בלבד פורסמו ברשויות. אני בטוח שהיועץ המשפטי יסכים איתי שמועצה שלא פורסמה ב- - -

<היו"ר מירי רגב:>
אני בטוחה שמשרד הדתות יעביר לנו בכתב את המידע הראוי וכדי לא לתפוס אותם פה במילה זו או אחר כי זה בכל זאת דיון לא פשוט. הוא יעביר בכתב בדיוק את כל הנתונים מסודרים, מפורטים, כי  אנחנו מתכוונים לטפל בזה.

<הרצל יחזקאל:>
הוא מדבר על הרשומות.

<שחר אילן:>
את לא רוצה לדבר על השאלה האם מועצות הדתיות נחוצות או לא, מה שבטוח זה שיש פה הליך הזוי שאין כמוהו בשום מקום אחר. המצב שבו דנים על השאלה מי ימונה ומי לא, צריך לדבר על השאלה שיש פה תהליך הכי לא הגיוני במדינת ישראל מבחינה פוליטית. אי-אפשר למנות כך. לכן, אחרי שנה 14% מהמועצות הדתיות מונו וגם יש פתח למינויים פוליטיים גדולים.
מצד שני, אני רוצה לציין לטובת המשרד. הבדיקה שלנו מעלה שהרב בן דהן עמד בדיבורו. יש חברת מועצה בכל מועצה. ב-19 המועצות שהורכבו יש 25 נשים, ו18% זה פי שלושה מאשר בקדנציה הקודמת.

<הרצל יחזקאל:>
וגם אלה שבדרך.

<שחר אילן:>
עם זאת, כיוון שאישה במועצה דתית זה דבר מאוד לא קל, המבחן האמיתי הוא אם יהיו נשים יושבות ראש, ועוד יותר אם יהיו נשים ממונות.

<סגן השר לשירותי דת אלי בן-דהן:>
אני אומר לך שיהיו.

<שחר אילן:>
צריך לזכור שממונה זה מינוי מינהלי. המצב שבו יש ממונה אחת היום בכל הארץ הוא פשוט בלתי הגיוני מינהלית. מה רק אישה אחת מתאימה?

<היו"ר מירי רגב:>
תודה רבה. אחרון הדוברים הוא שלמה תנעמי יו"ר חבר המועצות הדתיות. כבודו, תגיד לנו מה עמדתך לגבי איך המועצות הדתיות מתפקדות, מה מצבן כיום, איך הקשר שלך עם לשכת סגן השר.

<שלמה תנעמי:>
למעשה, החבר לא מעורב במינוי כי זה מינוי פוליטי מול הרשויות. אנחנו מעודכנים בגדול.

<היו"ר מירי רגב:>
אתה יודע שמה שיוצא לנו הכי בקלות זה הכי נכון – כי זה מינוי פוליטי, יפה.

<שלמה תנעמי:>
לא, כי הרשויות מטפלות בזה מול השר והרבנים. אנחנו רואים את עבודת המשרד. נכון שלא הספיקו את כל המועצות הדתיות. מבחינתנו, מבחינת חבר, לנו חשוב שהמועצות הדתיות ימשיכו לתפקד ושלא יהיה מצב ש-22 לחודש נגמר ואין ממונים, אין מי שינהל. יש בחוק את מה שצריך. 
אנחנו מברכים על רצונו של סגן השר שהביא לזה שרוב ראשי המועצות הדתיות שמכהנים היום ימשיכו לכהן עוד חודשיים עד שיהיה הרכב. אנחנו מקווים שזה ימשיך ושלא ימנו מינויים רק בגלל שהם פוליטיים או מינויים חיצוניים. אנחנו מעדיפים שיהיה הרכבים של מועצות דתיות ולא ממונים.

<היו"ר מירי רגב:>
ברור. תודה רבה לך. נילי, בבקשה.

<נילי בן גיגי:>
אני נילי בן גיגי ואני חברת המועצה הדתית בירושלים. מוניתי על-ידי סיעת התעוררות. אנחנו המתנו עד עכשיו, לא היתה לנו מועצה דתית. יש מועצה ממונה כבר הרבה הרבה הרבה מאוד שנים.
<היו"ר מירי רגב:>
עכשיו סוף סוף יש גם רב לעיר שנברך אותו, כבוד הרב עמאר וכבוד הרב שטרן. אני שמחה שיש גם רב ספרדי וגם רב אשכנזי. לא נבטל רב אחד כמו שאתם רוצים להביא - אז נהדר.

<נילי בן גיגי:>
אני הולכת להיות האישה היחידה בהרכב של 11. כבר נאמר שזה יעזור מאוד שיהיו עוד נשים. 

אני רוצה לשאול מה מדיניות השר לגבי מועצות ממונות, גם לגבי מינוי נשים במועצות ממונות.

<סגן השר לשירותי דת אלי בן-דהן:>
אין דבר כזה.

<היו"ר מירי רגב:>
אין דבר כזה. ממונים יש שניים, אחד בשכר ואחד  - - -
<סגן השר לשירותי דת אלי בן-דהן:>
בלי שכר.

<נילי בן גיגי:>
כמה נשים במקרה כזה? יש מועצות ממומנות שהן כבר עשרות בשנים. האם יש פקיעה מסוימת כי יש צורך להחליף? קציבת הכהונה של המועצה הממונה. דבר שני, השאלה היא לגבי נשים כמועצה ממונה. אני אשמח אם הסגן יוכל להתייחס.
<היו"ר מירי רגב:>
תודה רבה לך. הרצל, בבקשה.

<הרצל יחזקאל:>
ברשות היושבת-ראש, אני רוצה לתקן את הרושם שיצרת כאן, ואולי לא במכוון, אבל יצרת כאן על-ידי רשות הדיבור, ואתייחס אחר כך באופן פרטי לאלה שדיברו כאן, שבמשרד הדתות תחת הנהגתו של סגן השר, ובמקרה זה הבית היהודי, יש פוליטיזציה במשרד. אני יכול לומר ולהוכיח שזה בדיוק ההיפך. חשוב לציין שאנחנו לא היינו במשרד הזה ב-15 השנים האחרונות והיתה שם מפלגה אחרת.

סגן השר יכול היה, והיועץ המשפטי גם יכול לאשר את זה שלאחר תום השנה סגן השר יכול למנות ממונה רק בהיוועצות עם ראש העיר, גם ללא הסכמתו. סגן השר, מכיוון שהוא לא הלך בהליך פוליטי, הוא קיבל החלטה אמיצה שהיא לא פשוטה למנהיג פוליטי, והחליט להאריך את כהונתם של ראשי המועצות הדתיות גם אם הם מש"ס וגם אם הם מהליכוד בעוד 60 יום, וזאת למה?

<היו"ר מירי רגב:>
ברור, לפני שימנה את המינויים הפוליטיים שלו.

<הרצל יחזקאל:>
לא, לא. למה את הולכת לצד השלילי? וזאת כדי להמשיך למצות את ההליך הדמוקרטי שזה דרך המלך בהרכבים, וכך אנחנו עושים בכל מקום.

<היו"ר מירי רגב:>
ואם לא תמצה אותו בחודשיים?
<הרצל יחזקאל:>
ואם לא נמצה אותו סגן השר ענה בתחילת הדיון שיכול להיות שהוא יאריך את זה בעוד תקופה מסוימת.

<היו"ר מירי רגב:>
בוועדה אנחנו נקרא לו להאריך את זה, אבל אתם גם תצטרכו להסביר את המכתבים ששלחתם לאנשים עם הרשימות של הבית היהודי.

<הרצל יחזקאל:>
הוא לא מתחייב, הוא לא מתחייב להאריך. הוא יעשה מה שטוב ליישוב ומה שטוב למען שירותי הדת.

<היו"ר מירי רגב:>
ברור, ומה שטוב ליישוב ומה שטוב לבית היהודי.

<הרצל יחזקאל:>
אני אכנס עכשיו לפרטים, ואני כמובן לא בא לשבח, אחרים יעשו את זה. יש מהפכות במשרד הדתות, מה שלא קרה זמן רב, בכל התחומים. אני מקווה מאוד שגם היושבת-ראש תזמן כאן דיון עם שר האוצר כדי לענות לבעיות שהעלתה כאן חברת הכנסת לביא של הפער בין המשכורות, בין התפקידים השונים במועצות הדתיות לעומת הרשויות המקומיות. אני מקווה מאוד שגם השלטון המקומי ייכנס לעניין וידרוש תקציבים גדולים ומוגברים למועצה הדתית כדי לתת מענה לבלניות שמקבלות שכר שהוא מתחת למינימום.

לגבי הנושאים שהועלו ופה ואני אתייחס לשלומי. בתאריך ה-27 בנובמבר 2013 אנחנו שלחנו את המכתב הראשון. במהלך חודש ינואר באמת הגיע אלינו עו"ד סיידה והגיש את נציגי רשות המקומית. לא צורף פרוטוקול למסמכים שהוא הגיש. זה דוגמה שאנחנו רואים אותה רוחבית מול ראשי הערים. יש כאלה באמת שאולי הגישו מסמכים כאלה ואחרים, אבל רוב הבעיות של אי-מינוי ההרכב במועצות הדתיות באות דווקא מראשי הערים.

<נפתלי כהן>
איזה - - -

<הרצל יחזקאל:>
שנייה. אני לא מדבר אליך, קריית אונו.

<נפתלי כהן:>
אתה לא מדבר ביושרה, דבר ביושרה. 

<הרצל יחזקאל:>
רק ביושרה. נפתלי, אל תפריע לי. תן לי.
<נפתלי כהן:>
תסלח לי היושבת-ראש, - - - הליכוד לא רץ. הרצל, אל  - - - אותה, שנה שיחקתם איתנו.

<הרצל יחזקאל:>
אני לא דיברתי על קריית אונו. למה אתה מפריע לי? 

<גבריאל נעמן:>
הרצל, אם זה נכון מה שאתה אומר, מה קרה פה בחודש ינואר?

<הרצל יחזקאל:>
אגיד לך תיכף. אתה פרסת פה את הבעיות של שלומי אבל מכיוון של ראש העיר. אתה רק לא סיפרת את הבעיות שיש בשלומי, ואנחנו גם נגיע אליך מחר, עם הרב המקומי ובעיות אחרות.

<גבריאל נעמן:>
תעשה ועדת שרים ונפתור את הבעיה. 

<קריאות:>
מה זה? אתה מאיים עליו? 
<דוד אזולאי:>
נשמעה פה נימה של איום: "אנחנו נגיע אליך מחר"

<סגן השר לשירותי דת אלי בן-דהן:>
לא, לא. מגיע לביקור. דוד, הוא מגיע לביקור אצלו.

<דוד אזולאי:>
אה, בסדר. תעבור דרכי, אני גר בעכו.
<היו"ר מירי רגב:>
הרצל, אנחנו חייבים לסיים כי באחת-עשרה יש מליאה. דבר קצר, בבקשה. אני רוצה לתת גם לסגן השר לדבר והוא יענה.

<הרצל יחזקאל:>
את רוצה שאני אתן דוגמה של מקום שדיברו פה שעשו להם עוול. לא עשו שום עוול. יש לי כאן פירוט. 

<היו"ר מירי רגב:>
העלו כאן בעיות של בת ים, אביבים, קריית עקרון, שלומי, תל מונד וקדימה-צורן.

<סגן השר לשירותי דת אלי בן-דהן:>
תקבלו את כל הדוחות ותראו מי צודק ומי לא.

<היו"ר מירי רגב:>
אני על העניין הזה שעלה פה נקבל את כל התכתובת ואנחנו נעביר הכול בצורה מסודרת לבדיקה ואתם תיתנו תשובות.
<שביט מס:>
אבל לא קיבלנו כלום.

<הרצל יחזקאל::>
גברתי היושבת-ראש,  ראשי הערים במכוון מושכים את הזמן, לא משרד - - -

<היו"ר מירי רגב:>
אה, כן. הם רוצים שאתה תמנה אנשים מהבית היהודי? נראה לך הגיוני?

<הרצל יחזקאל::>
אני עוסק בזה שנה, אני אומר לך מה היה.

<היו"ר מירי רגב:>
הדיון הזה נוצר בגלל פניות ראשי ערים אליי. לא בגללך, לא בגלל שסגן השר בא ואמר לי: תקיימי אצלך דיון כאחראית על השלטון המקומי כי ראשי הערים לא התעוררו בזמן, תעירי אותם שהיו הרכבים כי  הם מועצות דתיות. לא כי אתם באתם אליי והערתם אותם, הם באו אליי.

<סגן השר לשירותי דת אלי בן-דהן:>
בוא נראה אותם, קדימה. 
<הרצל יחזקאל:>
אנחנו מעירים אותם על-ידי מכתבים וטלפונים, וכן הלאה. מה אומרים לנו ראשי הערים? הם פונים אלינו: ההרכב מסבך אותנו, אנא ממך. ההרכב מפלג לי את הקואליציות. הם לא רוצים הרכבים. הם  אומרים שהרכבים מסבכים להם את הקואליציה. 
<קריאות:>
- - -אלה רוצים ואלה - - -
<היו"ר מירי רגב:>
אלה שלא רוצים, אין לנו בעיה איתם.

<הרצל יחזקאל:>
אני יודע שקשה לכם לשמוע את הדברים.

<היו"ר מירי רגב:>
לא, לא. ממש לא. אין לך מושג כמה אני רוצה להמליץ עליכם להדליק את המשואה ביום העצמאות. אני רוצה לשמוע את הדברים כמו שהם.

<הרצל יחזקאל:>
אבל יש גם מהפיכות, וגם אומר את זה אילן שחר שהוא מתמחה בנושא הדת. נשים נכנסות למועצות הדתיות. ואני אומר לך עוד הפעם, קשה לכם לשמוע את זה, מי שמסבך את הנושא של ההרכבים אלה ראשי ערים. 

<נפתלי כהן:>
- - -אתה לא מדייק בדבריך, אתה חרטתן. הוא לא ישר. איפה היושרה שלך?
<הרצל יחזקאל:>
אני לא מדבר על קריית אונו, אני מדבר רוחבית.

<היו"ר מירי רגב:>
לא, סליחה רגע. 

<נפתלי כהן:>
הרצל, דבר ביושרה.

<הרצל יחזקאל:>
רק יושרה.

<נפתלי כהן:>
חמש פעמים עליתי. תאמין לי, אם אני מסמפת את סגן השר - הייתי מדבר אחרת. אני מדבר בעדינות.

<הרצל יחזקאל:>
נפתלי, - - -

<נפתלי כהן:>
אל תגיד לי "נפתלי", ראשי הערים לא עושים את זה.
<הרצל יחזקאל:>
אני לא דיברתי על קריית אונו, אני מדבר עכשיו רוחבית.

<היו"ר מירי רגב:>
תן לסגן השר לדבר רוחבית.

<נפתלי כהן:>
זה קשרים עם רבנים, זה קשרים עם פוליטיקאים. אני מודיע לך שהוא דובר לא ישר. הוא לא מדייק בלשונו בלשון המעטה. אתה בחור עדין, נכון? אני יותר עדין ממך. תהיה ישר.  - - - של ירושלים כמו איזה נהג מונית.

<היו"ר מירי רגב:>
נפתלי. סגן השר, בבקשה.

<סגן השר לשירותי דת אלי בן-דהן:>
אני רוצה להשלים את התמונה. למרות שהיה פה דיון כמעט שעתיים, ואני רוצה שיירשם בפרוטוקול, עם כל הכבוד לכל ראשי הרשויות שהיו כאן, אף אחד, אף אחד, לא הראה על מינוי פוליטי אחד, אחד, שנעשה על-ידי. כשיהיה אחד תבואו לדבר איתי, אחד.  מתוך 132 לא היה מינוי פוליטי אחד ואני עומד על כך על כל מילה.

<שביט מס:>
גם לא - - -?

<סגן השר לשירותי דת אלי בן-דהן:>
לא היה, מר שביט, - - -

<שביט מס:>
זה הרשימה שלכם.

<סגן השר לשירותי דת אלי בן-דהן:>
תקשיב היטב, אולי אתה לא שומע - - -

<נפתלי כהן:>
לא על ידך, על-ידי העוזרים שלך, אדוני סגן השר.

<סגן השר לשירותי דת אלי בן-דהן:>
גם זה לא נכון. נפתלי, אל תפריע לי.
<נפתלי כהן:>
על-ידי הסגנים, עוזרים למיניהם, שמכתיבים מי הנציגים, מי היושב-ראש, מי הממונה - - -

<היו"ר מירי רגב:>
נפתלי, תקשיבו רגע. צורן, בגלל שיש לנו גם הקלטה שנעביר ליועמ"ש שיאושרו ההרכבים רק אם יהיה איש של הבית היהודי, אין דבר יותר חזק מזה. יש לי גם הקלטה של זה.

<נפתלי כהן:>
לא - - - את ההרכב, אני לא אניח לכם. עד בג"צ אני - - -

<היו"ר מירי רגב:>
נפתלי והרצל, די. 

<סגן השר לשירותי דת אלי בן-דהן:>
אני עומד על דבריי, לא היה מינוי פוליטי אחד שפה מישהו הצביע עליו, לא היה. אם היה היו יודעים להצביע עליו. אין ולא היה. 

<גבריאל נעמן:>
אני לא רוצה לדבר.

<סגן השר לשירותי דת אלי בן-דהן:>
אל תדבר. אתה דיברת עכשיו תקשיב לי. יותר טוב שלא תדבר, גם לי יש מה לומר.

<היו"ר מירי רגב:>
תקשיבו רגע. ישב פה סגן השר והקשיב לכל הדברים שאמרנו, ואמרנו פה דברים קשים ועוד יש לי סיכום כפי שאתם מבינים. אני מבקשת מכם לתת לו לדבר בשקט.

<סגן השר לשירותי דת אלי בן-דהן:>
אני אקצר מאוד. אמרתי - אחד, לא הוצבע על אף מינוי פוליטי אחד. דבר שני, אני רוצה להסביר שיש היום למעלה מ-40 ראשי מועצות דתיות ממונים שמונו על-ידי השר מרגי, ואני מברך אותו. הוא הצליח. אבל תדעו, זה 40 אנשים. מה הבעיה בממונים? הבעיה בממונים שלצערי הרב בטעות, לא משרד המשפטים ולא משרד הדתות, לא קצבו את כהונתם. לפני למעלה משלושה חודשים אני מבקש: בוא נמצא מנגנון לקצוב את כהונתם של ממונים. יש ממונים שממונים כבר עשרים שנה ועשר שנים ושמונה שנים ותשע שנים, ואין לי שום דרך - - -

<תומר רוזנר:>
כהונתם קצובה לפי החוק, מה זאת אומרת? ברגע ש- - -

<סגן השר לשירותי דת אלי בן-דהן:>
אבל אין הרכב, זו הבעיה. תומר, תודה רבה. נו, באמת.

<תומר רוזנר:>
אז הם צריכים מינוי מחדש.

<סגן השר לשירותי דת אלי בן-דהן:>
אין. אתה לא מבין? מה אני מדבר איתך? תומר, סליחה.

<תומר רוזנר:>
המינוי הוא לחמש שנים, וברגע שאין  - - -

<סגן השר לשירותי דת אלי בן-דהן:>
לא, הוא לא כתוב לחמש שנים – לא נכון.

<היו"ר מירי רגב:>
היועץ המשפטי לממשלה, אנא בדוק את זה, בבקשה.

<סגן השר לשירותי דת אלי בן-דהן:>
הוא יודע.

<איגי פז:>
אני יכול להגיד כבר עכשיו שבחוק נכתב שהמינוי שלהם יהיה עד לחידוש הרכב המועצה.
<סגן השר לשירותי דת אלי בן-דהן:>
אבל אין חידוש. מה עושים? תודה רבה.

<היו"ר מירי רגב:>
אז מביאים את החידוש.

<איגי פז:>
אבל יש איזה משהו שיכול להיות, שאנחנו בוחנים אותו, שיאפשר כן קציבה. 

<תומר רוזנר:>
חמש שנים - - -
<סגן השר לשירותי דת אלי בן-דהן:>
אין, אתה לא יכול.

<איגי פז:>
סעיף 6ב(4) - אנחנו בוחנים האם אפשר דרכו. סעיף 6ב(4) קובע שהממשלה תוכל לקבוע תנאי כשירות. אנחנו בוחנים האם ניתן - - -

<סגן השר לשירותי דת אלי בן-דהן:>
נכון שפניתי לפני שלושה חודשים וביקשתי תשובה ולא קיבלתי?

<איגי פז:>
אנחנו בוחנים את זה ו- - -

<היו"ר מירי רגב:>
אוקיי, נסכם גם את זה.

<סגן השר לשירותי דת אלי בן-דהן:>
זה העניין. תומר, עם כל הכבוד, אתה לא צודק. כי כשראש עיר לא מעוניין בהרכב אז אין הרכב ואז הממונה ממשיך. איך הגענו למצב שממונים - - -? יש ארבעים כאלו שהם ממונים בין חמש לעשרים שנה. ממונה עשרים שנה, ואף אחד לא יכול להזיז אותו כי לא נקצבה הכהונה. הדברים הם ברורים לחלוטין.
בעיה נוספת, ואני אומר אותה פה כי צריך לדעת אותה, יש מנגנון של ועדת שרים, מנגנון שנקבע על-פי החוק. ועדת השרים איננה מתכנסת כיוון שהיושב-ראש שלה לא רוצה לכנס אותה. אני יכול לומר שגם בעקבות בקשתה של שלומי וגם קריית שמונה שהזכרת קודם, וקריית מוצקין – יש לי למעלה מעשרה מקומות שראשי הערים ביקשו ועדת שרים ואני מוכן בשמחה - ראש הוועדה לא ממנה. יושב-ראש הוועדה הוא ראש הממשלה. 

<גבריאל נעמן:>
הוא כינס את הוועדה, ביטלו אותה.

<סגן השר לשירותי דת אלי בן-דהן:>
הוא לא כינס. מי ביטל? הוא - - -. אתה טועה, לא נכון. גבי, אתה טועה.

<היו"ר מירי רגב:>
שלומי, המזל שהמכתבים שיצאו, לצערי, עם רשימת השמות של הבית היהודי לא הליכוד שלח, מה לעשות. אבל נבדוק את הכול, הכול ייבדק. 

<סגן השר לשירותי דת אלי בן-דהן:>
צריך לדעת, וזה ראשי הערים, לצערי, טועים, ש-45% שממנה שר הדתות אכן אני נוהג שאני נותן לראש העיר להמליץ בפניי. אבל ראש העיר צריך להבין, אני לא חייב לקבל את המלצתו. זה מקור הכעס של ראשי ערים. הם בטוחים שהם נתנו רשימה של 45% שאני חייב לעמוד דום, וזה גם תשובה שלך לעמי. עם כל הכבוד לך, ראש המועצה הדתית שלך שמינה את 45% שלי, לא דיבר איתי מילה, לא שאל אותי מילה, לא החליף איתי מילה. הוא החליט מי יהיו הנציגים שלי ועכשיו הוא כועס למה אני רוצה להחליף אותם. באמת זה פוליטיקה נפלאה, פוליטיקה שלא קיימת בשום מקום. לא דיבר איתי מילה, מילה הוא לא דיבר איתי. הוא הכתיב לי מי.

<קריאות:>
- - -

<סגן השר לשירותי דת אלי בן-דהן:>
חבר'ה, עם כל הכבוד, אל תפריעו לי. זה החוק.

<עמי דהן:>
אתה לא יכול להגיד את זה על ראש מועצה כי אני הייתי לידו שהוא התייעץ איתך - - -

<סגן השר לשירותי דת אלי בן-דהן:>
מה פתאום? לא החליף איתי מילה אחת. מילה אחת הוא לא החליף איתי. זו הטעות של ראשי הערים וראשי מועצות אזוריות. הם חושבים שההמלצה שלהם היא מחייבת אותי. היא לא מחייבת אותי. אני יכול לשקול. בהרבה מקומות אני מקבל את ההמלצה, בחלק מהמקומות אני מקבל חלק מהמלצות ולא הכול. זו זכותי המלאה להחליט שאני ממנה נציגים אחרים.

דיברה כאן חברת הכנסת לביא. אני רוצה להסביר. יש שתי רפורמות שהן באמת רפורמות אדירות בנושא המועצות הדתיות: האחת, צמצום מספרן. שנית, באמת למנוע את כל מה ששמענו כאן בשעתיים האלו, את כל העסקים הפוליטיים, למנות ראשי מועצות דתיות במכרזים שיהיה בהם נציגות בכירה גם לרשות המקומית. לצערי, שתיהן מעוכבות כרגע במשרד האוצר. שר האוצר קיבל ממני מכתב לפני יומיים שבו אני מבהיר לו שאם הדבר הזה לא ייעשה אז אני אמשוך את ידי מהרפורמה ואנחנו נמשיך להתבוסס במציאות הקשה הזו.
<דוד אזולאי:>
בכל רפורמה צריך לדאוג לתקציבים לפעילות.

<סגן השר לשירותי דת אלי בן-דהן:>
דבר אחרון, נאמר פה שלא יהיו שיפוצים. אני לא יודע מי אמר את זה, אין דבר כזה.
<דוד אזולאי:>
הודעה לתקשורת שאתם הוצאתם.

<סגן השר לשירותי דת אלי בן-דהן:>
לא, זה לא נכון. היה ניסיון של האוצר בתקציב 2015 לקצץ 53 מיליון בתקציב פיתוח מבני דת ואני סיכמתי עם האוצר שהתקציב יוחזר והקיצוץ הזה ירד מהפרק, אז זה לא קיים. יהיו בעזרת השם מבנים.

הדבר האחרון, אני רוצה שהדברים יהיו ברורים, אין שום פעולה בנושא הרכבי מועצות דתיות שאיננה עוברת תחת עינה של הלשכה המשפטית במשרד, ורק לאחר שהיועץ המשפטי של המשרד או סגנו מאשר את הפעולה אנחנו מבצעים אותה.

<היו"ר מירי רגב:>
זו אולי הבעיה - שזה היועץ המשפטי של המשרד שלך. יכול להיות שזה היה יכול להיות אחרת

אני רוצה לסכם כמה דברים. אדוני סגן השר, אני קודם כל רוצה להגיד לך שאני מאוד מעריכה את הפעילות שלך, את הרפורמות שאתה מוביל, וגם חברי ועדת הפנים.
<דוד אזולאי:>
אפילו אני מצטרף לדברים שלך.

<היו"ר מירי רגב:>
הנה, גם ידידי. אני יודעת שאתה מגיע תמיד לוועדה. אתה בא, סוקר. זה לא פשוט, תמיד כל נושא הדת הוא טעון וקשה. זה טוב כי זה אומר שזה חשוב לנו. בסופו של דבר, אמרתי לך בדיוק מה שאני אומרת לרבנים הראשיים, ואמרתי לך את זה כמה פעמים, תפקיד משרד הדתות זה לא לתת שירות לחרדים ולא לתת שירות לדתיים שכבר יודעים, אלא לאנשים המסורתיים, לאנשים חילוניים שרוצים שירותי דת.

<סגן השר לשירותי דת אלי בן-דהן:>
נכון. אני מדגיש את זה כל הזמן, בעיקר.

<היו"ר מירי רגב:>
הם רוצים ששירותי הדת יהיו נגישים וגמישים יותר עבורם. הם לא צריכים להילחם כדי להתחתן חתונה יהודית וכדי לעבור את כל מה שהם צריכים לעבור.

<סגן השר לשירותי דת אלי בן-דהן:>
אני מזכיר לך, מי פתח את אזורי הרישום? אני.

<היו"ר מירי רגב:>
יפה. לכן אני אומרת, אתה עושה הרבה מאוד דברים טובים. יש לי ויכוח איתך בנושא הגיור. חשבתי שהרבנים הראשיים צריכים להיות בתוך הגיור.  אני חושבת שזו טעות, אבל לא נפתח את זה שוב. אני חושבת שהרבנים הראשיים היו צריכים להיות בזה כי דווקא במהלך שאתה עושה – בעניין של ההלכה כולנו רוצים לעשות את זה על-פי ההלכה כי אנחנו רוצים לעשות את זה כשר ועל פי ההלכה. פה אני חושבת שנעשה כאן מהלך לא נכון. אבל שוב, בעניין הזה אנחנו חלוקים. בשאר הדברים, ברפורמות שאתה מוביל, אני מברכת אותך. גם בעניין הסיכומים עם הרב רבינוביץ בנושא נשות הכותל כדי להראות לכולם שכל אדם יוכל להתפלל ויוכל לעשות פולחן דת באופן חופשי. ואני אומרת בשקט, גם אם הוא יהודי במדינת ישראל. גם ליהודי מותר.

<נתן נתנזון:>
גם בהר הבית?

<היו"ר מירי רגב:>
לכן אמרתי בשקט: גם ליהודי במדינת ישראל. אמרתי את זה בשקט שלא נשמע. רק אני ובן דהן שומעים את זה.

<קריאה:>
המנכ"ל שלך אלחנן גלט שאין אזורי רישום.

<היו"ר מירי רגב:>
אני רוצה לסכם פה כמה דברים מהדיון הזה. מועצות דתיות זה לא עסק פרטי של אף אחד. כבוד סגן השר בן דהן, יש פה ריח לא טוב.

<סגן השר לשירותי דת אלי בן-דהן:>
תראי אחד, אחד, אחד לא טוב.

<היו"ר מירי רגב:>
אני לא אראה לך אחד, אני אראה לך הרבה יותר מזה רק מחמשת המקרים שנאספו פה והמכתבים שנשלחו מהמשרדים שלכם. לא יכול להיות שהתניה להרכב שיאושר יותנה במינוי פוליטי של הבית היהודי, אין מצב כזה, אין מצב כזה. תעשו את זה? תעשו את זה לפחות בשקט מתחת לשולחן – "חשומה" איך שאומרים אצלנו בעדה, בושה. לפחות אם אתה רוצה לעשות את זה תעשו את זה בשקט. לא יכול להיות מצב כזה, לא יהיו פה מינויים פוליטיים. אנחנו צריכים להגיע למצב שכל ההרכבים יאושרו בדיוק כמו שאנחנו עושים עם ועדות קרואות. שר הפנים היה יכול למנות מלא אנשים לוועדות קרואות, אבל אמרנו: לא, אנחנו חברה דמוקרטית. אנחנו רוצים שאנשים יבחרו את עצמם, יבחרו את המנהיגים שלהם. כך צריך להיות גם במועצות הדתית. יש הרכבים - 45% אתם מקבלים, 45% העיר מקבלת, ועוד 10% הרב. עם זה צריך לנצח. במקום שאין התפקיד שלכם ללחוץ שיהיה ולא לגרור את זה שנגיע לדד-ליין ואז נעשה את זה. 

מה שכן אני מעריכה, ואני מברכת על כך, שסגן השר ביוזמתו האריך את השנה. אחרי השנה שהחוק פג, האריך את זה לחודשיים כדי לאפשר להגיע להסכמות.

רגע, רגע. אל תעשה לי ככה הרצל. 

אבל זה לא מספק אותי כי אם בחודשיים האלה לא יגיעו להסכמות אז ימונו המאתיים איש מהבית היהודי. 
<סגן השר לשירותי דת אלי בן-דהן:>
מאתיים?

<היו"ר מירי רגב:>
מאתיים כי יש לנו מאה. אני אומרת לך שיש לנו מאה ללא - - -

<הרצל יחזקאל:>
זה יהיה בהיוועצות עם ראש העיר.

<היו"ר מירי רגב:>
אין שום היוועצות עם ראש עיר, היוועצות זה לכפות עליו. אנחנו מכירים כבר את המילה "היוועצות". הנה היוועצות, הנה היוועצות, הנה היוועצות.

<הרצל יחזקאל:>
אנחנו שומרים על החוק.

<היו"ר מירי רגב:>
הבנתי שאתם רוצים את החוק. לכן, אני מבקשת מהיועץ המשפטי לוועדה ומהיועץ המשפטי לממשלה, דיברתי על זה גם עם היועץ המשפטי, אנחנו רוצים לבדוק בחקיקה איך אנחנו יכולים להאריך את הארכה הזו בעוד חצי שנה ולא יהיה מצב שיהיו כאן מינויים מבלי שיהיו מתואמים במאה אחוז עם ראש העיר. אין כאן גניבות. 

<הרצל יחזקאל:>
ודאי, רק בהיוועצות.

<גבריאל נעמן:>
לא היוועצות, הסכמה.

<היו"ר מירי רגב:>
הסכמה.

<הרצל  יחזקאל:>
צריך לקדם את החוק לממונים מקצועיים. זה הפתרון לפוליטיקה.

<היו"ר מירי רגב:>
מאה אחוז, אני אקדם את כל החוקים. אני מבטיחה שבחוק ההסדרים הקודם היחידים שלא פגענו להם בפרנסה, היחידה שלא הלכה עם האוצר, זה היה פה עם בן דהן לא לפגוע במשכורות של הרבנים במושבים ובהתיישבות החקלאית. אז אל תלמד אותי את העבודה. אני יודעת מה אני צריכה לעשות כדי להגן עליכם ואני יודעת גם מה לעשות כדי לפקח עליכם. אתם תפוקחו בעניין המינויים ואתם לא תמנו בעוד חודשיים מאתיים איש מהבית היהודי. אם אתם תמנו אני רוצה לדעת מה הקריטריונים. הם יבואו פה לוועדה.

<הרצל יחזקאל:>
אין מאתיים איש בבית היהודי. אנחנו נפנה לליכוד.

<היו"ר מירי רגב:>
אגב, זה רעיון לא רע. נתחיל קודם כל עם הבנות עם עמית באביבים, אחר כך נמשיך הלאה.

<סגן השר לשירותי דת אלי בן-דהן:>
תתחילי עם יעקב - - - מטבריה.

<היו"ר מירי רגב:>
לגבי הארכת הזמן – אני מברכת את סגן השר. אם הוא יכול להגיע למצב של הבנות עם כולם – אני לא מביאה. אני בכל מקרה אשלח מכתב ליועמ"ש. אבל אם הוא אומר לי היום: אני מוכן ללכת למצב של הסכמות עם ראש העיר אני לא מביאה את זה. אני רוצה שתהיה הסכמה עם ראש העיר. ראש העיר הוא ראש עיר נבחר.

<הרצל יחזקאל:>
אין שני מלכים בכתר אחד.

<היו"ר מירי רגב:>
אתה פקיד, לא דיברת איתך. דיברתי אל נבחר. נבחר אל נבחר, אתה פקיד. אם סגן השר יגיד שהוא מתכוון להגיע מתוך הבנה, הסכמה, עם ראשי הערים וראשי המועצות,  הכול בסדר. זה רץ. אני לא נכנסת לתמונה הזו יותר.

<קריאה:>
זה מה שהוא עושה עד היום.

<קריאה:>
זה לא נכון, זה לא קורה.

<קריאה:>
זה קורה, זה קורה.

<היו"ר מירי רגב:>
אם סגן השר יגיע להבנות ולהסכמות לא יהיה דבר כזה.

<סגן השר לשירותי דת אלי בן-דהן:>
אני רק רוצה שהדברים יהיו ברורים. הבנות זה לא וטו של ראש העיר.

<היו"ר מירי רגב:>
לא וטו. אבל יפה, זה גם לא וטו שלך.

<סגן השר לשירותי דת אלי בן-דהן:>
אין לי, אני - - - שום דבר. הבעיה היא שראשי הערים חושבים שהם מטילים עליי וטו.

<היו"ר מירי רגב:>
לא. בן דהן, אפשר להגיע להבנות.

<סגן השר לשירותי דת אלי בן-דהן:>
אל תגידי "לא". עמי, אתה יודע את זה היטב אצלך.

<עמי דהן:>
אתה יודע טוב מאוד שיש סקר. אני לא איש של ראש המועצה ואתה יודע את זה.

<היו"ר מירי רגב:>
לכן, אני מבקשת שיצא מכתב היום, יועמ"ש של הוועדה,  ראשית, ליועץ המשפטי לממשלה. שנית, לראש הממשלה, לחברי ועדת שרים, עם עותק ליועץ המשפטי לממשלה על כך שוועדת השרים לא התכנסה. לאור מקרים רבים של אי הבנות ואי הסכמות בין סגן השר ובין ראשי הערים, תפקיד הוועדה לא ממומש.
<סגן השר לשירותי דת אלי בן-דהן:>
בעיקר הבעיה היא בין רבני ערים.

<היו"ר מירי רגב:>
בסדר, ורבני הערים. צריך לפתור את זה. 

<דוד אזולאי:>
בשביל זה יש ועדת שרים.

<היו"ר מירי רגב:>
יש ועדת שרים. לכן, אני גם אדבר על זה עם ראש הממשלה.

<סגן השר לשירותי דת אלי בן-דהן:>
הלוואי שימנה, הלוואי שיכנס.

<גבריאל נעמן:>
סליחה, כינסו אותנו וביטלו את זה בכל מיני- - -

<היו"ר מירי רגב:>
חברים, הבנתי מה היה פה. לכן, אנחנו נשלח מכתב כזה לראש הממשלה עם עותק לחברי ועדת שרים שאני מבינה שזה פנים ושזה דתות. אנחנו נבקש גם מהיועמ"ש להגיד אמירה שעד שהוועדה הזו לא מתכנסת סגן שר הדתות לא יעשה שום מחטף במינויים עד שלא יגיעו להבנות עם ראשי הערים, וזאת משום שיש כאן מצב שיש כאן ראשי ערים שאומרים שזה לא מתואם איתם. הם גם יעבירו לנו את כל החומרים. זה רק חלק מהם. למאבק הזה מצטרף גם חיים ביבס, יושב ראש השלטון המקומי, ולכן אני רוצה שזה יהיה בהבנה ובתיאום – זה מה שאני רוצה.

<סגן השר לשירותי דת אלי בן-דהן:>
גם על המועצה הדתית שלו אני מבין שהוא - - -

<היו"ר מירי רגב:>
ייצוג נשים - אני רוצה לברך אותך. צריך להמשיך לעשות את זה, זה יפה, ולהמשיך לדאוג לכך שבכל הרכב שימונה יהיה ייצוג נשים.

<קריאה:>
יש תשובה לגבי סבב במינויים?

<היו"ר מירי רגב:>
עדיף יותר, אבל לפחות תתחיל עם אחד. זה גם שינוי של כמעט מאה אחוז ממה שהיה. מאפס לזה זה כבר שינוי גדול ואני מברכת על כך. אנחנו גם נמשיך לעסוק בזה.

אני מבקשת לקבל מסגן שר הדתות מסמך מסודר. משום שבטח יש להם את זה אז אני לא צריכה לבקש שבוע, אבל אני נותנת להם שבוע למסמך מסודר של כל ראשי הערים והמועצות היכן יש הסכמות, היכן אין הסכמות, היכן יש ממונים והיכן אתם הארכתם – את כל הרשימה. זאת אומרת, אם אמרתם שיש 132 אז אני רוצה לקבל רשימה שבסופה יש סך 132, כמה כאלה, ושמות. לא להגיד לי רק במספרים, מי הערים. ואז לפי הערים האלה אנחנו נפנה לערים ונתחיל לעשות את העבודה מהצד שלנו.

ועדת שרים  - אמרתי, שלטון מקומי - אמרתי. 

אני מבקשת מהשלטון המקומי להעביר אליי את הבקשות שעלו כאן. אופקים, לא נתתי לך לדבר. דיבר איתי דנינו ואני מוסיפה את זה כאן לבקשות.

<שלמה עזרן:>
יש לנו הרכב. כבר עשרה חודשים מטרטרים אותנו. נתנו ייצוג לנשים.

<היו"ר מירי רגב:>
לבית היהודי נתתם?

<שלמה עזרן:>
כן.

<היו"ר מירי רגב:>
יפה, אז יהיה לכם הרכב. זה הכי חשוב. נתתם יהיה הרכב.

<שלמה עזרן:>
היועץ המשפטי - משחקים איתנו עשרה חודשים תביאו אישור כזה - הבאנו.

<היו"ר מירי רגב:>
אמרתי לך שאני מכניסה את זה לפה.

גבי אמור להעביר לי את הנושא של שלומי, אביבים להעביר לי - עמית, מרום הגליל, בת ים אמור להעביר לי – בכר,  אופקים אמורים להעביר לי, קריית עקרון, את כל ההתכתבויות, כולל הרשימה שהוא אמר לכם: אם אתם מכניסים את אלה אז אני מאשר, אם אתם לא מכניסים את אלה זה לא מאושר. אני רוצה את כל ההתכתבויות שהיו ביניכם לבין המשרדים: בת ים, אופקים, אביבים, קריית עקרון, שלומי וקדימה.

<חובב צברי:>
היושב ראש, בקריית עקרון אין רשימות כאלה.

<היו"ר מירי רגב:>
אז אם אין אל תעביר.

הדבר האחרון, נקיים דיון נקודתי על הבלניות עם הממונה על השכר.

<נתן נתנזון:>
ואגף התקציבים.

<היו"ר מירי רגב:>
הממונה על השכר ואגף התקציבים בנושא הבלניות. הגיע הזמן לעשות סוף לביזיון הזה ולעשות פה סדר.

<דוד אזולאי:>
כמה שיותר מהר.

<היו"ר מירי רגב:>
אני אומרת שוב לכבוד סגן השר בן דהן, קודם כל, אני חייבת להגיד שזה במאת תענוג לעבוד לך. אתה פונה, אתה חוזר, אתה עונה לטלפונים. יש בעיה עם שר הדתות אבל לא עם סגן שר הדתות. סגן שר הדתות זמין, אפשר לדבר איתו, אפשר לקדם איתו דברים. גם כשהדברים לא נוחים הוא מגיע לכאן ומדבר. מהבחינה הזו אני רואה את זה כאומץ לב ציבורי לבוא ולהגיד את הדברים. אני מצפה. בסופו של דבר, בן דהן, כולנו גורמים פוליטיים, וזה נכון. אבל לכולם יש פרנסה ופרנסה זה מהשמיים ואתה אדם דתי, אז אל תפגעו באנשים בלי שצריך לפגוע בהם.

תודה רבה לכולם ושיהיה יום טוב.

<הישיבה ננעלה בשעה 11:15.>
